ΠΡΩΤΟΚΟΛΛΟ 4 σχετικά με τις λειτουργίες και τις εξουσίες της Εποπτεύουσας Αρχής ΕΖΕΣ στον τομέα του ανταγωνισμού

Πίνακας περιεχομένων με αναφορές στις αντίστοιχες κοινοτικές πράξεις ή διατάξεις της συμφωνίας ΕΟΧ

Σελιδα

ΜΕΡΟΣ Ι ΓΕΝΙΚΟΙ ΚΑΝΟΝΕΣ . 14

Κεφάλαιο Ι Εισαγωγή . 14

Κεφάλαιο ΙΙ Γενικοί διαδικαστικοί κανόνες για την εφαρμογή των άρθρων 53 και 54 της συμφωνίας ΕΟΧ (βλέπε κανονισμό αριθ. 17/62) . 14

Κεφάλαιο ΙΙΙ Μορφή, περιεχόμενο και λοιπές προϋποθέσεις των αιτήσεων και κοινοποιήσεων (βλέπε κανονισμό αριθ. 27/62) . 20

Κεφάλαιο IV Ακροάσεις που προβλέπονται στο άρθρο 19 παράγραφοι 1 και 2 του κεφαλαίου ΙΙ (βλέπε κανονισμό αριθ. 99/63/ΕΟΚ) . 20

Κεφάλαιο V Παραγραφή του δικαιώματος δίωξης και εκτέλεσης των αποφάσεων δυνάμει των κανόνων σχετικά με τις μεταφορές και τον ανταγωνισμό των κεφαλαίων ΙΙ έως IV και VI έως XIV [βλέπε κανονισμό (ΕΟΚ) αριθ. 2988/74] . 22

ΜΕΡΟΣ ΙΙ ΜΕΤΑΦΟΡΕΣ . 23

Κεφάλαιο VI Εφαρμογή των κανόνων ανταγωνισμού στις σιδηροδρομικές, οδικές και εσωτερικές πλωτές μεταφορές [βλέπε κανονισμό (ΕΟΚ) αριθ. 1017/68 άρθρα 6 και 10 έως 31] . 23

Κεφάλαιο VII Μορφή, περιεχόμενο και λοιπές λεπτομέρειες των καταγγελιών βάσει του άρθρου 10, των αιτήσεων βάσει του άρθρου 12 και των κοινοποιήσεων βάσει του άρθρου 14 παράγραφος 1 του κεφαλαίου VI [βλέπε κανονισμό (ΕΟΚ) αριθ. 1629/69] . 29

Κεφάλαιο VIII Ακροάσεις που προβλέπονται στο άρθρο 26 παράγραφος 1 του κεφαλαίου VI [βλέπε κανονισμό (ΕΟΚ) αριθ. 1630/69] . 30

Κεφάλαιο IX Κανόνες εφαρμογής των άρθρων 53 και 54 της συμφωνίας ΕΟΧ στις θαλάσσιες μεταφορές [βλέπε κανονισμό (ΕΟΚ) αριθ. 4056/86 τμήμα ΙΙ] . 31

Κεφάλαιο Χ Υποχρέωση γνωστοποίησης, μορφή, περιεχόμενο και λοιπές ρυθμίσεις των καταγγελιών και των αιτήσεων και ακροάσεις που προβλέπονται στο κεφάλαιο IX [βλέπε κανονισμό (ΕΟΚ) αριθ. 4260/88] . 37

Κεφάλαιο ΧΙ Διαδικασία εφαρμογής των κανόνων ανταγωνισμού στις επιχειρήσεις του τομέα των αεροπορικών μεταφορών [βλέπε κανονισμό (ΕΟΚ) αριθ. 3975/87] 39

Κεφάλαιο XII Μορφή, περιεχόμενο και λοιπές ρυθμίσεις των καταγγελιών και των αιτήσεων, και ακροάσεις που προβλέπονται στο κεφάλαιο XI για την εφαρμογή των περί ανταγωνισμού κανόνων στις επιχειρήσεις του τομέα των αεροπορικών μεταφορών [βλέπε κανονισμό (ΕΟΚ) αριθ. 4261/88] . 45

ΜΕΡΟΣ ΙΙΙ ΕΛΕΓΧΟΣ ΤΩΝ ΣΥΓΚΕΝΤΡΩΣΕΩΝ . 47

Κεφάλαιο XIII Κανόνες σχετικά με τον έλεγχο των συγκεντρώσεων μεταξύ των επιχειρήσεων [βλέπε κανονισμό (ΕΟΚ) αριθ. 4064/89 άρθρα 6 έως 25] . 47

Κεφάλαιο XIV Λεπτομέρειες εφαρμογής των κανόνων σχετικά με τις κοινοποιήσεις, προθεσμίες και ακροάσεις στον τομέα του ελέγχου των συγκεντρώσεων μεταξύ επιχειρήσεων [βλέπε κανονισμό (ΕΟΚ) αριθ. 2367/90] . 55

ΜΕΡΟΣ IV ΑΝΘΡΑΚΑΣ ΚΑΙ ΧΑΛΥΒΑΣ . 59

Κεφάλαιο XV Κανόνες εφαρμοστέοι σε επιχειρήσεις του τομέα άνθρακα και χάλυβα 59

Τμήμα Ι Γενικοί κανόνες σχετικά με τις συμφωνίες και τις συγκεντρώσεις (βλέπε άρθρο 65 παράγραφος 2 τρίτο έως πέμπτο εδάφιο, παράγραφος 3, παράγραφος, 4 δεύτερο και πέμπτο εδάφιο και άρθρο 66 παράγραφος 2 δεύτερο έως τέταρτο εδάφιο, παράγραφοι 4 έως 6, άρθρο 47, άρθρο 36 παράγραφος 1 και άρθρο 82 της συμφωνίας ΕΚΑΧ) . 59

Τμήμα ΙΙ Πληροφορίες που πρέπει να παρέχονται (άρθρο 2 παράγραφος 4 του τμήματος Ι) (βλέπε απόφαση αριθ. 26/54) . 62

Τμήμα ΙΙΙ Παραγραφή σε θέματα δίωξης και εκτέλεσης των αποφάσεων δυνάμει του πρωτοκόλλου 25 της συμφωνίας ΕΟΧ και του παρόντος κεφαλαίου (βλέπε απόφαση αριθ. 715/78) . 63

Τμήμα IV Εξουσίες των υπαλλήλων και αντιπροσώπων της Εποπτεύουσας Αρχής ΕΖΕΣ των επιφορτισμένων με τους ελέγχους που προβλέπονται στο πρωτόκολλο 25 της συμφωνίας ΕΟΧ και στο παρόν κεφάλαιο (βλέπε απόφαση αριθ. 379/84) . 64

ΜΕΡΟΣ V ΜΕΤΑΒΑΤΙΚΕΣ ΚΑΙ ΑΛΛΕΣ ΔΙΑΤΑΞΕΙΣ . 64

Κεφάλαιο XVI Μεταβατικές και άλλες διατάξεις . 64

Τμήμα Ι Κανόνες εφαρμοστέοι στα κεφάλαια ΙΙ έως ΧΙΙ και XV (βλέπε άρθρα 5 και επόμενα του πρωτοκόλλου 21 της συμφωνίας ΕΟΧ) . 64

Τμήμα ΙΙ Κανόνες εφαρμοστέοι στα κεφάλαια ΧΙΙΙ και XIV [βλέπε άρθρο 25 παράγραφος 2 του κανονισμου (ΕΟΚ) αριθ. 4064/89] . 66

ΠΡΟΣΑΡΤΗΜΑΤΑ

Προσάρτημα 7 Ο κατάλογος ορισμένων τεχνικών συμφωνιών στο τομέα των αεροπορικών μεταφορών που αναφέρονται στο άρθρο 2 του κεφαλαίου XI . 67

ΜΕΡΟΣ Ι ΓΕΝΙΚΟΙ ΚΑΝΟΝΕΣ

ΚΕΦΑΛΑΙΟ Ι Εισαγωγή

Άρθρο 1

Το παρόν πρωτόκολλο θεσπίζει τις διατάξεις για την εφαρμογή των κανόνων ανταγωνισμού της συμφωνίας ΕΟΧ στις επιχειρήσεις και ιδιαίτερα για την εφαρμογή των πρωτοκόλλων 21 έως 25 της εν λόγω συμφωνίας.

Άρθρο 2

1. Τα κεφάλαια ΙΙ έως V, XII και XIV εφαρμόζονται σε όλους τους τομείς της συμφωνίας ΕΟΧ, εκτός αν ορίζεται διαφορετικά.

2. Τα κεφάλαια II έως IV δεν εφαρμόζονται σε συμφωνίες, αποφάσεις ή εναρμονισμένες πρακτικές στον τομέα των μεταφορών, οι οποίες έχουν ως αντικείμενο ή ως αποτέλεσμα τον καθορισμό κομίστρων και όρων μεταφοράς, τον περιορισμό ή τον έλεγχο της προσφοράς υπηρεσιών μεταφορών ή την κατανομή των αγορών μεταφορών. Τα κεφάλαια αυτά δεν εφαρμόζονται επίσης στην καταχρηστική εκμετάλλευση δεσπόζουσας θέσης στην αγορά μεταφορών, κατά την έννοια του άρθρου 54 της συμφωνίας ΕΟΧ. Αυτές οι περιπτώσεις ρυθμίζονται στα κεφάλαια VII έως XII.

3. Τα κεφάλαια II έως V, XIII και XIV δεν εφαρμόζονται σε περιπτώσεις που εμπίπτουν στο κεφάλαιο XV υπό τις όρους που περιλαμβάνονται στο κεφάλαιο αυτό.

Άρθρο 3

Το κεφάλαιο ΧΩΙ περιλαμβάνει τις μεταβατικές διατάξεις που εφαρμόζονται στα κεφάλαια II έως XV.

Άρθρο 4

Η Εποπτεύουσα Αρχή ΕΖΕΣ μπορεί, σύμφωνα με το άρθρο 49 της παρούσας συμφωνίας, να υποβάλει στις κυβερνήσεις των κρατών της ΕΖΕΣ προτάσεις τροποποίησης του παρόντος πρωτοκόλλου, καθώς και των παραρτημάτων του.

ΚΕΦΑΛΑΙΟ ΙΙ Γενικοί διαδικαστικοί κανόνες για την εφαρμογή των άρθρων 53 και 54 της συμφωνίας ΕΟΧ

Άρθρο 1

Θεμελιώδης διάταξη

Με την επιφύλαξη των διατάξεων του άρθρου 6 του παρόντος κεφαλαίου και του άρθρου 3 κεφαλαίου XIV, απαγορεύονται οι συμφωνίες, αποφάσεις και εναρμονισμένες πρακτικές που αναφέρονται στο άρθρο 53 παράγραφος 1 της συμφωνίας ΕΟΧ και η καταχρηστική εκμετάλλευση της δεσπόζουσας θέσης στην αγορά, κατά την έννοια του άρθρου 54 της συμφωνίας ΕΟΧ, χωρίς να απαιτείται προς τούτο προηγούμενη απόφαση.

Άρθρο 2

Αρνητική πιστοποίηση

Η Εποπτεύουσα Αρχή ΕΖΕΣ μπορεί να πιστοποιήσει, μετά από αίτηση των ενδιαφερόμενων επιχειρήσεων ή των ενώσεων επιχειρήσεων, ότι δεν υπάρχει λόγος, με βάση τα στοιχεία που διαθέτει, να παρέμβει ως προς τη συμφωνία, απόφαση ή πρακτική δυνάμει του άρθρου 53 παράγραφος 1 ή του άρθρου 54 της συμφωνίας ΕΟΧ.

Άρθρο 3

Παύση των παραβάσεων

1. Αν η Εποπτεύουσα Αρχή ΕΖΕΣ διαπιστώσει, ύστερα από αίτηση ή αυτεπάγγελτα, παράβαση του άρθρου 53 ή του άρθρου 54 της συμφωνίας ΕΟΧ, μπορεί να υποχρεώσει με απόφαση τις εν λόγω επιχειρήσεις ή ενώσεις επιχειρήσεων να παύσουν την παράβαση αυτή.

2. Προς το σκοπό αυτό νομιμοποιούνται να υποβάλουν αίτηση:

α) τα κράτη της ΕΖΕΣ 7

β) φυσικά ή νομικά πρόσωπα που επικαλούνται έννομο συμφέρον.

3. Με την επιφύλαξη των άλλων διατάξεων του παρόντος πρωτοκόλλου, η Εποπτεύουσα Αρχή ΕΖΕΣ μπορεί πριν από την έκδοση απόφασης κατά την παράγραφο 1, να απευθύνει στις επιχειρήσεις ή ενώσεις επιχειρήσεων συστάσεις για την παύση της παράβασης.

Άρθρο 4

Κοινοποίηση νέων συμφωνιών, αποφάσεων και πρακτικών

1. Οι συμφωνίες, αποφάσεις και εναρμονισμένες πρακτικές που προβλέπονται στο άρθρο 53 παράγραφος 1 της συμφωνίας ΕΟΧ, οι οποίες προέκυψαν μετά την έναρξη της ισχύος της συμφωνίας ΕΟΧ και για τις οποίες οι ενδιαφερόμενοι επιθυμούν να επικαλεσθούν την εφαρμογή του άρθρου 53 παράγραφος 3 της συμφωνίας ΕΟΧ, κοινοποιούνται στην Εποπτεύουσα Αρχή ΕΖΕΣ σύμφωνα με το άρθρο 56 της συμφωνίας ΕΟΧ, με τους κανόνες των άρθρων 1 έως 3 του πρωτοκόλλου 21 και τους κανόνες του πρωτοκόλλου 23 της συμφωνίας ΕΟΚ, καθώς και με τα κεφάλαια III, VI, VII, IX, X, XI, XII και XV. Μέχρις ότου κοινοποιηθούν, δεν είναι δυνατή η έκδοση απόφασης για την εφαρμογή του άρθρου 53 παράγραφος 3.

2. Η παράγραφος 1 δεν εφαρμόζεται σε συμφωνίες, αποφάσεις και εναρμονισμένες πρακτικές όταν:

α) συμμετέχουν μόνο επιχειρήσεις ενός κράτους μέλους της Κοινότητας ή ενός κράτους της ΕΖΕΣ και οι συμφωνίες, αποφάσεις ή εναρμονισμένες πρακτικές δεν αφορούν ούτε εισαγωγές ούτε εξαγωγές μεταξύ των συμβαλλομένων μερών της συμφωνίας ΕΟΧ 7

β) συμμετέχουν μόνο δύο επιχειρήσεις, και οι συμφωνίες αυτές απλώς:

i) περιορίζουν την ελευθερία ενός των συμβαλλομένων στη διαμόρφωση των τιμών ή των όρων συναλλαγής κατά τη μεταπώληση των εμπορευμάτων τα οποία προμηθεύεται από τον άλλο συμβαλλόμενο

ή

ii) επιβάλλουν περιορισμούς στην άσκηση των δικαιωμάτων αυτών είτε στον αποκτώντα ή σ'αυτόν που κάνει χρήση δικαιωμάτων βιομηχανικής ιδιοκτησίας-ιδίως διπλωμάτων ευρεσιτεχνίας, προτύπων χρήσεως, σχεδίων ή σημάτων- είτε στον εκ συμβάσεως εκδοχέα ή δικαιούχο άδειας εκμετάλλευσης μεθόδου κατασκευής ή γνώσεων σχετικών με την χρησιμοποίηση και εφαρμογή βιομηχανικής τεχνικής 7

γ) έχουν ως μοναδικό αντικείμενο:

i) την επεξεργασία ή την ενιαία εφαρμογή τεχνικών κανόνων και τύπων

ή

ii) την από κοινού έρευνα ή ανάπτυξη

ή

iii) την εξειδίκευση στην κατασκευή προϊόντων, συμπεριλαμβανομένων και των αναγκαίων για την πραγματοποίησή της συμφωνιών,

όταν τα προϊόντα, τα οποία αποτελούν αντικείμενο εξειδίκευσης δεν αντιπροσωπεύουν σε σημαντικό τμήμα του εδάφους που καλύπτεται από την παρούσα συμφωνία, περισσότερο από το 15 % του όγκου των συναλλαγών που πραγματοποιούνται με ομοειδή προϊόντα ή προϊόντα που θεωρούνται ως ομοειδή από τους καταναλωτές λόγω των ιδιοτήτων τους, των τιμών και της χρήσης τους

και

- όταν ο συνολικός ετήσιος κύκλος εργασιών, τον οποίο πραγματοποιούν οι συμμετέχουσες επιχειρήσεις, δεν υπερβαίνει τα 200 εκατομμύρια Ecu.

Αυτές οι συμφωνίες, αποφάσεις και εναρμονισμένες πρακτικές μπορούν να κοινοποιούνται στην Εποπτεύουσα Αρχή ΕΖΕΣ σύμφωνα με το άρθρο 56 της συμφωνίας ΕΟΧ, τους κανόνες των άρθρων 1 έως 3 του πρωτοκόλλου 21 και τους κανόνες του πρωτοκόλλου 23 της συμφωνίας ΕΟΧ, καθώς και των κεφαλαίων III, VI, IX, X, XI, XII και XV.

Άρθρο 5

Κοινοποίηση υφιστάμενων συμφωνιών, αποφάσεων και πρακτικών

(βλέπε άρθρο 1 του κεφαλαίου XVI)

Άρθρο 6

Αποφάσεις κατ' εφαρμογή του άρθρου 53 παράγραφος 3 της συμφωνίας ΕΟΧ

1. Όταν η Εποπτεύουσα Αρχή ΕΖΕΣ εκδίδει απόφαση κατ' εφαρμογή του άρθρου 53 παράγραφος 3 της συμφωνίας ΕΟΧ, ορίζει την ημερομηνία έναρξης ισχύος της απόφασης. Η ημερομηνία αυτή δεν μπορεί να είναι προγενέστερη της ημέρας κοινοποίησης.

2. Η δεύτερη περίοδος της παραγράφου 1 δεν εφαρμόζεται σε συμφωνίες, αποφάσεις ή εναρμονισμένες πρακτικές, οι οποίες εμπίπτουν στο πεδίο εφαρμογής του άρθρου 4 παράγραφος 2 του παρόντος κεφαλαίου και του άρθρου 1 παράγραφος 2 του κεφαλαίου XVI, ούτε σε εκείνες οι οποίες εμπίπτουν στο πεδίο εφαρμογής του άρθρου 1 παράγραφος 1 του κεφαλαίου XVI και έχουν κοινοποιηθεί εντός της προθεσμίας που ορίζεται στο άρθρο 1 παράγραφος 1 του κεφαλαίου XVI.

Άρθρο 7

Ειδικές διατάξεις για τις υφιστάμενες συμφωνίες, αποφάσεις και πρακτικές

(βλέπε άρθρο 3 του κεφαλαίου XVI)

Άρθρο 8

Διάρκεια ισχύος και ανάκληση αποφάσεων κατ' εφαρμογή του άρθρου 53 παράγραφος 3

1. Η απόφαση κατ' εφαρμογή του άρθρου 53 παράγραφος 3 της συμφωνίας ΕΟΧ εκδίδεται για ορισμένο χρόνο και μπορεί να συνοδεύεται από όρους και υποχρεώσεις.

2. Η απόφαση μπορεί να ανανεωθεί μετά από αίτηση, εάν εξακολουθούν να πληρούνται οι προϋποθέσεις εφαρμογής του άρθρου 53 παράγραφος 3 της συμφωνίας ΕΟΧ.

3. Η Εποπτεύουσα Αρχή ΕΖΕΣ μπορεί να ανακαλέσει ή να τροποποιήσει την απόφασή της ή να απαγορεύσει στα μέρη συγκεκριμένες ενέργειες:

α) εάν έχει σημειωθεί μεταβολή ως προς οποιοδήποτε στοιχείο που ήταν ουσιώδους σημασίας για την έκδοση της απόφασης 7

β) εάν τα μέρη παρέβησαν υποχρέωση που επέβαλε η απόφαση 7

γ) εάν η απόφαση βασίζεται σε ανακριβή στοιχεία ή προκλήθηκε με δόλο 7

δ) αν τα μέρη κάνουν κατάχρηση της χορηγηθείσας με την απόφαση απαλλαγής από τις διατάξεις του άρθρου 53 παράγραφος 1 της συμφωνίας ΕΟΧ.

Στις περιπτώσεις εφαρμογής των στοιχείων β), γ) και (δ), η ανάκληση της απόφασης μπορεί να έχει αναδρομική ισχύ.

Άρθρο 9

Αρμοδιότητες

1. Με την επιφύλαξη του ελέγχου της απόφασής της από το Δικαστήριο ΕΖΕΣ σύμφωνα με το άρθρο 108 παράγραφος 2 της συμφωνίας ΕΟΧ και με τις σχετικές διατάξεις της παρούσας συμφωνίας, η Εποπτεύουσα Αρχή ΕΖΕΣ έχει αποκλειστική αρμοδιότητα να κηρύσσει το άρθρο 53 παράγραφος 1 ανεφάρμοστο σύμφωνα με το άρθρο 53 παράγραφος 3 της συμφωνίας ΕΟΚ υπό τους όρους που προβλέπονται στο άρθρο 56 της συμφωνίας ΕΟΧ.

2. Η Εποπτεύουσα Αρχή ΕΖΕΣ είναι αρμόδια να εφαρμόζει τα άρθρα 53 παράγραφος 1 και 54 της συμφωνίας ΕΟΧ, ακόμη και αν δεν έχουν λήξει οι προθεσμίες που αναφέρονται στο άρθρο 1 παράγραφος 1 και στο άρθρο 3 παράγραφος 2 του κεφαλαίου XVI σχετικά με τις κοινοποιήσεις.

3. Ενόσω η Εποπτεύουσα Αρχή ΕΖΕΣ δεν έχει κινήσει καμία διαδικασία βάσει των άρθρων 2, 3, ή 6, οι αρχές των κρατών της ΕΖΕΣ παραμένουν αρμόδιες για την εφαρμογή του άρθρου 53 παράγραφος 1 και του άρθρου 54, ακόμη και αν δεν έχουν λήξει οι προθεσμίες που αναφέρονται στο άρθρο 1 παράγραφος 1 και στο άρθρο 3 παράγραφος 2 του κεφαλαίου XVI σχετικά με τις κοινοποιήσεις.

Άρθρο 10

Σχέση με τις αρχές των κρατών της ΕΖΕΣ

1. Η Εποπτεύουσα Αρχή ΕΖΕΣ διαβιβάζει αμελλητί στις αρμόδιες αρχές των κρατών της ΕΖΕΣ αντίγραφο των αιτήσεων και των κοινοποιήσεων, καθώς και των σπουδαιότερων εγγράφων τα οποία της απευθύνονται για τη διαπίστωση παραβάσεων των άρθρων 53 ή 54 της συμφωνίας ΕΟΧ, για τη χορήγηση αρνητικής πιστοποίησης ή για την έκδοση απόφασης κατ' εφαρμογή του άρθρου 53 παράγραφος 3.

Η Εποπτεύουσα Αρχή ΕΖΕΣ διαβιβάζει αμελλητί στις αρμόδιες αρχές των κρατών της ΕΖΕΣ αντίγραφο των κοινοποιήσεων, των καταγγελιών, καθώς και πληροφορίες σχετικά με την αυτεπάγγελτη κίνηση διαδικασιών τις οποίες λαμβάνει από την Επιτροπή κατ' εφαρμογή των άρθρων 2 και 10 του πρωτοκόλλου 23 της συμφωνίας ΕΟΧ.

Η Εποπτεύουσα Αρχή ΕΖΕΣ διαβιβάζει αμελλητί στις αρμόδιες αρχές των κρατών της ΕΖΕΣ αντίγραφο των εγγράφων που λαμβάνει από την Επιτροπή των Ευρωπαϊκών Κοινοτήτων κατ' εφαρμογή του άρθρου 7 του πρωτοκόλλου 23 της συμφωνίας ΕΟΧ.

2. Η Εποπτεύουσα Αρχή ΕΖΕΣ εφαρμόζει τη διαδικασία του πρώτου εδαφίου της παραγράφου 1 σε στενή και συνεχή επαφή με τις αρμόδιες αρχές των κρατών της ΕΖΕΣ, οι οποίες δικαιούνται να εκφέρουν γνώμη επί της διαδικασίας.

3. Πριν από την έκδοση απόφασης βάσει της διαδικασίας που προβλέπεται στο πρώτο εδάφιο της παραγράφου 1 ή απόφασης σχετικά με την ανανέωση, την τροποποίηση ή ανάκληση απόφασης κατ' εφαρμογή του άρθρου 53 παράγραφος 3, ζητείται η γνώμη μιας συμβουλευτικής επιτροπής ανταγωνισμού.

Η γνώμη της συμβουλευτικής επιτροπής ζητείται επίσης πριν από την πρόταση που αναφέρεται στο άρθρο 22.

4. Η συμβουλευτική επιτροπή αποτελείται από υπαλλήλους αρμόδιους στον τομέα των περιοριστικών πρακτικών και των μονοπωλίων. Κάθε κράτος της ΕΖΕΣ ορίζει έναν υπάλληλο ο οποίος το εκπροσωπεί, και ο οποίος, σε περίπτωση κωλύματος, μπορεί να αντικαθίσταται από άλλον υπάλληλο.

Η Επιτροπή των Ευρωπαϊκών Κοινοτήτων και τα κράτη μέλη της Κοινότητας δικαιούνται να παρίστανται κατά τη συνεδρίαση της συμβουλευτικής επιτροπής και να εκφράζουν τις απόψεις τους. Οι εκπρόσωποί τους, όμως δεν έχουν δικαίωμα ψήφου.

5. Οι διαβουλεύσεις γίνονται σε κοινή συνεδρίαση που συγκαλείται από την Εποπτεύουσα Αρχή ΕΖΕΣ το ενωρίτερο δεκατέσσερις ημέρες μετά την αποστολή της σχετικής πρόσκλησης. Η πρόσκληση συνοδεύεται από περίληψη και αναφορά των σπουδαιότερων εγγράφων, καθώς και από προσχέδιο απόφασης για κάθε υπόθεση που πρόκειται να εξετασθεί.

Ενόψει της συμμετοχής που προβλέπεται στο δεύτερο εδάφιο της παραγράφου 4, η Επιτροπή των Ευρωπαϊκών Κοινοτήτων λαμβάνει πρόσκληση για τη συνεδρίαση καθώς και τις σχετικές πληροφορίες σύμφωνα με το άρθρο 6 του πρωτοκόλλου 23 της συμφωνίας ΕΟΧ.

6. Η συμβουλευτική επιτροπή μπορεί να γνωμοδοτεί ακόμη και αν ορισμένα από τα μέλη της ή οι αναπληρωτές τους απουσιάζουν. Το αποτέλεσμα των διαβουλεύσεων καταγράφεται, επισυνάπτεται στο σχέδιο απόφασης και δεν δημοσιεύεται.

Άρθρο 11

Αιτήσεις παροχής πληροφοριών

1. Κατά την εκπλήρωση των καθηκόντων που έχουν ανατεθεί δυνάμει των άρθρων 55 και 58 της συμφωνίας ΕΟΧ, των διατάξεων του πρωτοκόλλου 23 και του παραρτήματος XIV της συμφωνίας ΕΟΧ ή των διατάξεων του παρόντος κεφαλαίου, η Εποπτεύουσα Επιτροπή ΕΖΕΣ μπορεί να συλλέγει όλες τις απαραίτητες πληροφορίες από τις κυβερνήσεις και τις αρμόδιες αρχές των κρατών της ΕΖΕΣ, καθώς και από επιχειρήσεις και ενώσεις επιχειρήσεων.

2. Όταν η Εποπτεύουσα Αρχή ΕΖΕΣ απευθύνει αίτηση παροχής πληροφοριών σε επιχείρηση ή ένωση επιχειρήσεων, διαβιβάζει ταυτόχρονα αντίγραφο της αίτησης στην αρμόδια αρχή του κράτους της ΕΖΕΣ στο έδαφος του οποίου βρίσκεται η έδρα της επιχείρησης ή της ένωσης επιχειρήσεων.

3. Στην αίτησή της, η Εποπτεύουσα Αρχή ΕΖΕΣ αναφέρει τη νομική βάση και τον σκοπό της αίτησης, καθώς και τις κυρώσεις που προβλέπονται στο άρθρο 15 παράγραφος 1 στοιχείο β) για την περίπτωση παροχής ανακριβών πληροφοριών.

4. Οι ιδιοκτήτες των επιχειρήσεων ή οι εκπρόσωποί τους και, στην περίπτωση νομικών προσώπων, εταιρειών ή ενώσεων χωρίς νομική προσωπικότητα, τα πρόσωπα τα οποία τις εκπροσωπούν σύμφωνα με το νόμο ή με το καταστατικό τους, υποχρεούνται να παράσχουν τις αιτούμενες πληροφορίες.

5. Αν μια επιχείρηση ή ένωση επιχειρήσεων, δεν παρέχει τις αιτούμενες πληροφορίες εντός της προθεσμίας που καθόρισε η Εποπτεύουσα Αρχή ΕΖΕΣ, ή παρέχει ελλιπείς πληροφορίες, η Εποπτεύουσα Αρχή ΕΖΕΣ τις ζητεί με απόφαση. Η απόφαση ορίζει ακριβώς τις αιτούμενες πληροφορίες και εύλογη προθεσμία εντός της οποίας πρέπει αυτές να παρασχεθούν και αναφέρει τις κυρώσεις που προβλέπονται από το άρθρο 15 παράγραφος 1 στοιχείο β) και το άρθρο 16 παράγραφος 1 στοιχείο γ), καθώς και το δικαίωμα προσφυγής στο Δικαστήριο ΕΖΕΣ κατά της απόφασης, σύμφωνα με το άρθρο 108 παράγραφος 2 της συμφωνίας ΕΟΧ και τις σχετικές διατάξεις της παρούσας συμφωνίας, και ιδιαίτερα τοιυ άρθρου 36.

6. Η Εποπτεύουσα Αρχή ΕΖΕΣ διαβιβάζει ταυτόχρονα αντίγραφο της απόφασής της στην αρμόδια αρχή του κράτους της ΕΖΕΣ στο έδαφος του οποίου βρίσκεται η έδρα της επιχείρησης ή της ένωσης επιχειρήσεων.

Άρθρο 12

Έρευνα κατά κλάδους της οικονομίας

1. Αν σε έναν κλάδο της οικονομίας η εξέλιξη του εμπορίου, οι διακυμάνσεις των τιμών ή η ακαμψία των τιμών ή άλλες συνθήκες επιτρέπουν την πιθανολόγηση ότι στον τομέα αυτό περιορίζεται ή νοθεύεται ο ανταγωνισμός στο έδαφος που καλύπτεται από τη συμφωνία ΕΟΧ η Εποπτεύουσα Αρχή ΕΖΕΣ μπορεί να αποφασίσει, σύμφωνα με τις διατάξεις του πρωτοκόλλου 23 της συμφωνίας ΕΟΧ, τη διεξαγωγή γενικής έρευνας στον εν λόγω κλάδο της οικονομίας, στο πλαίσιο της οποίας μπορεί να ζητήσει από τις επιχειρήσεις του κλάδου αυτού να παράσχουν τις αναγκαίες πληροφορίες για την πραγμάτωση των αρχών που διατυπώνονται στα άρθρα 53 και 54 της συμφωνίας ΕΟΧ και την εκπλήρωση των καθηκόντων που έχουν ανατεθεί στην Εποπτεύουσα Αρχή ΕΖΕΣ.

2. Η Εποπτεύουσα Αρχή ΕΖΕΣ μπορεί ιδίως να ζητήσει από κάθε επιχείρηση ή ένωση επιχειρήσεων του σχετικού κλάδου της οικονομίας να της γνωστοποιήσει όλες τις συμφωνίες, αποφάσεις και εναρμονισμένες πρακτικές που έχου απαλλαγεί από την υποχρέωση κοινοποίησης δυνάμει του άρθρου 4 παράγραφος 2 του παρόντος κεφαλαίου και του άρθρου 1 παράγραφος 2 του κεφαλαίου XVI.

3. Όταν διενεργεί έρευνες κατ' εφαρμογή της παραγράφου 2, η Εποπτεύουσα Αρχή ΕΖΕΣ ζητεί επίσης από επιχειρήσεις ή ομάδες επιχειρήσεων, από το μέγεθος των οποίων πιθανολογείται ότι κατέχουν δεσπόζουσα θέση στο έδαφος που καλύπτεται από τη συμφωνία ΕΟΧ ή σε σημαντικό τμήμα του να της παράσχουν λεπτομερή στοιχεία σχετικά με τη δομή και τη συμπεριφορά των επιχειρήσεων, τα οποία απαιτούνται για την εκτίμηση της κατάστασης των επιχειρήσεων αυτών ως προς τις διατάξεις του άρθρου 54 της συμφωνίας ΕΟΧ.

4. Το άρθρο 10 παράγραφοι 3 έως 6 και τα άρθρα 11, 13 και 14 εφαρμόζονται ανάλογα.

Άρθρο 13

Έλεγχοι από τις αρχές των κρατών της ΕΖΕΣ

1. Μετά από αίτηση της Εποπτεύουσας Αρχής ΕΖΕΣ, οι αρμόδιες αρχές των κρατών της ΕΖΕΣ διεξάγουν τους ελέγχους που η Εποπτεύουσα Αρχή ΕΖΕΣ κρίνει αναγκαίους βάσει του άρθρου 14 παράγραφος 1, ή τους οποίους διατάσσει με απόφαση κατ' εφαρμογή του άρθρου 14 παράγραφος 3. Οι υπάλληλοι των αρμόδιων αρχών των κρατών της ΕΖΕΣ που είναι επιφορτισμένοι με τη διεξαγωγή των ελέγχων αυτών ασκούν τα καθήκοντά τους επιδεικνύοντας έγγραφη εντολή της αρμόδιας αρχής του κράτους της ΕΖΕΣ στο έδαφος του οποίου πρέπει να πραγματοποιηθεί ο έλεγχος. Στην εντολή ορίζεται το αντικείμενο και ο σκοπός του ελέγχου.

2. Οι υπάλληλοι της Εποπτεύουσας Αρχής ΕΖΕΣ μπορούν, εφόσον το ζητήσει η Εποπτεύουσα Αρχή ΕΖΕΖ ή η αρμόδια αρχή του κράτους της ΕΖΕΣ στο έδαφος του οποίου πρέπει να πραγματοποιηθεί ο έλεγχος, να παράσχουν τη συνδρομή τους στους υπαλλήλους της αρχής αυτής κατά την εκπλήρωση των καθηκόντων τους.

Άρθρο 14

Ελεγκτικές εξουσίες της Εποπτεύουσας Αρχής ΕΖΕΣ

1. Κατά την εκπλήρωση των καθηκόντων που της ανατίθενται δυνάμει των άρθρω 55 και 58 της συμφωνίας ΕΟΧ, των διατάξεων του πρωτοκόλλου 23 και του παραρτήματος XIV της συμφωνίας ΕΟΧ ή των διατάξεων του παρόντος κεφαλαίου, η Εποπτεύουσα Αρχή ΕΖΕΣ μπορεί να διεξάγει όλους τους αναγκαίους ελέγχους σε επιχειρήσεις και ενώσεις επιχειρήσεων στο έδαφος ενός κράτους της ΕΖΕΣ. Για το σκοπό αυτό οι εντεταλμένοι από την Εποπτεύουσα Αρχή ΕΖΕΣ υπάλληλοι έχουν την εξουσία:

α) να ελέγχουν τα βιβλία και άλλα επαγγελματικά έγγραφα 7

β) να λαμβάνουν αντίγραφα ή αποσπάσματα των βιβλίων και των επαγγελματικών εγγράφων 7

γ) να ζητούν επιτόπου προφορικές διευκρινίσεις 7

δ) να εισέρχονται σε όλους τους χώρους, τα γήπεδα και τα μεταφορικά μέσα των επιχειρήσεων.

2. Οι εντεταλμένοι για τους ελέγχους αυτούς υπάλληλοι της Εποπτεύουσας Αρχής ΕΖΕΣ ασκούν τις εξουσίες τους επιδεικνύοντας έγγραφη εντολή, στην οποία ορίζεται το αντικείμενο και ο σκοπός του ελέγχου, καθώς και οι κυρώσεις που προβλέπονται στο άρθρο 15 παράγραφος 1 στοιχεία γ) σε περίπτωση που τα βιβλία ή άλλα αιτούμενα επαγγελματικά έγγραφα επιδειχθούν κατά τρόπο ελλιπή. Η Εποπτεύουσα Αρχή ΕΖΕΣ πληροφορεί, σε εύλογο χρόνο πριν από τον έλεγχο, την αρμόδια αρχή του κράτους της ΕΖΕΣ στο έδαφος του οποίου πρόκειται να πραγματοποιηθεί ο έλεγχος, σχετικά με τον έλεγχο και με την ταυτότητα των εντεταλμένων υπαλλήλων. Η Εποπτεύουσα Αρχή ΕΖΕΣ παρέχει επίσης την εντολή αυτή στους εκπροσώπους της Επιτροπής των Ευρωπαϊκών Κοινοτήτων οι οποίοι συμμετέχουν στον έλεγχο σύμφωνα με το άρθρο 8 παράγραφος 4 του πρωτοκόλλου 23 της συμφωνίας ΕΟΧ.

3. Οι επιχειρήσεις και ενώσεις επιχειρήσεων υποχρεούνται να δέχονται τους ελέγχους τους οποίους διέταξε με απόφασή της η Εποπτεύουσα Αρχή ΕΖΕΣ. Η απόφαση ορίζει το αντικείμενο, τον σκοπό και το χρόνο έναρξης του ελέγχου και αναφέρει της κυρώσεις που προβλέπονται στο άρθρο 15 παράγραφος 1 στοιχείο γ) και στο άρθρο 16 παράγραφος 1 στοιχείο δ), καθώς και το δικαίωμα προσφυγής στο Δικαστήριο ΕΖΕΣ κατά της απόφασης σύμφωνα με το άρθρο 108 παράγραφος 2 της συμφωνίας ΕΟΧ και με τις σχετικές διατάξεις της παρούσας συμφωνίας, και ιδίως του άρθρου 36.

4. Η Εποπτεύουσα Αρχή ΕΖΕΣ εκδίδει τις αποφάσεις που αναφέρονται στην παράγραφο 3 μετά από διαβούλευση με την αρμόδια αρχή του κράτους ΕΖΕΣ στο έδαφος του οποίου πρόκειται να πραγματοποιηθεί ο έλεγχος.

5. Οι υπάλληλοι της αρμόδιας αρχής του κράτους της ΕΖΕΣ στο έδαφος του οποίου πρόκειται να πραγματοποιηθεί ο έλεγχος μπορούν, μετά από αίτηση της αρχής αυτής ή της Εποπτεύουσας Αρχής ΕΖΕΣ, να παράσχουν τη συνδρομή τους στους υπαλλήλους της Εποπτεύουσας Αρχής ΕΖΕΣ κατά την εκπλήρωση των καθηκόντων τους.

6. Όταν μια επιχείρηση αντιτίθεται στη διενέργεια ελέγχου που διατάχθηκε κατ' εφαρμογή του παρόντος άρθρου, το ενδιαφερόμενο κράτος της ΕΖΕΣ παρέχει στους εντεταλμένους υπαλλήλους της Εποπτεύουσας Αρχής ΕΖΕΣ την αναγκαία συνδρομή για να μπορέσουν να πραγματοποιήσουν τον έλεγχο.

7. Για το σκοπό αυτό τα κράτη ΕΖΕΣ λαμβάνουν τα αναγκαία μέτρα, μετά από διαβούλευση με την Εποπτεύουσα Αρχή ΕΖΕΣ, εντός προθεσμίας έξι μηνών από την έναρξη ισχύος της συμφωνίας ΕΟΧ.

Άρθρο 15

Πρόστιμα

1. Η Εποπτεύουσα Αρχή ΕΖΕΣ μπορεί με απόφασή της να επιβάλλει σε επιχειρήσεις ή ενώσεις επιχειρήσεων πρόστιμα ύψους 100 έως 5 000 Ecu, όταν αυτές από πρόθεση ή από αμέλεια:

α) παρέχουν ανακριβή ή παραπλανητικά στοιχεία κατά την υποβολή αίτησης σύμφωνα με το άρθρο 2 ή κοινοποίησης σύμφωνα με το άρθρο 4 του παρόντος κεφαλαίου ή με το άρθρο 1 του κεφαλαίου XVI

ή

β) παρέχουν ανακριβείς πληροφορίες σε απάντηση αίτησης που τους απευθύνθηκε κατ' εφαρμογή του άρθρου 11 παράγραφοι 3 ή 5 ή του άρθρου 12 ή δεν παρέχουν πληροφορίες εντός της προθεσμίας που καθορίστηκε με απόφαση δυνάμει του άρθρου 11 παράγραφος 5

ή

γ) επιδεικνύουν κατά τρόπο ελλιπή τα βιβλία ή άλλα επαγγελματικά έγγραφα κατά τη διενέργεια ελέγχων δυνάμει των άρθρων 13 ή 14 ή αρνούνται να υποβληθούν σε έλεγχο που διατάχθηκε με απόφαση που έχει ληφθεί κατ' εφαρμογή του άρθρου 14 παράγραφος 3.

2. Η Εποπτεύουσα Αρχή ΕΖΕΣ μπορεί με απόφασή της να επιβάλλει σε επιχειρήσεις ή ενώσεις επιχειρήσεων πρόστιμα ύψους 1 000 έως 1 000 000 Ecu, ή και ποσό μεγαλύτερο από αυτό μέχρι ποσοστού 10 % του κύκλου εργασιών της προηγούμενης εταιρικής χρήσης καθεμιάς από τις επιχειρήσεις που έχουν συνεργήσει στην παράβαση, όταν αυτές από πρόθεση ή από αμέλεια:

α) παραβιάζουν τα άρθρα 53 παράγραφος 1 ή 54 της συμφωνίας ΕΟΧ

ή

β) παραβαίνουν υποχρέωση που τους έχει επιβληθεί κατ' εφαρμογή του άρθρου 8 παράγραφος 1.

Κατά τον καθορισμό του ύψους του προστίμου, λαμβάνεται υπόψη η σοβαρότητα, καθώς και η διάρκεια της παράβασης.

3. Στην προκειμένη περίπτωση εφαρμόζεται το άρθρο 10 παράγραφοι 3 έως 6.

4. Οι αποφάσεις που λαμβάνονται κατ' εφαρμογή των παραγράφων 1 και 2 δεν έχουν ποινικό χαρακτήρα.

5. Τα πρόστιμα που προβλέπονται στην παράγραφο 2 στοιχείο α) δεν επιβάλλονται για πράξεις:

α) μεταγενέστερες της κοινοποίησης στην Εποπτεύουσα Αρχή ΕΖΕΣ και προγενέστερες της απόφασης κατ' εφαρμογή του άρθρου 53 παράγραφος 3 της συμφωνίας ΕΟΧ, εφόσον εμπίπτουν εντός των ορίων της δραστηριότητας που περιγράφεται στην κοινοποίηση 7

β) προγενέστερες της κοινοποίησης συμφωνιών, αποφάσεων ή εναρμονισμένων πρακτικών, που υφίστανται ήδη κατά την ημερομηνία έναρξης της ισχύος της συμφωνίας ΕΟΧ, εφόσον η κοινοποίηση πραγματοποιήθηκε εντός της προθεσμίας που ορίζεται στα άρθρα 1 παράγραφος 1 και 3 παράγραφος 2 του κεφάλαιου XVI.

6. Η παράγραφος 5 δεν εφαρμόζεται στην περίπτωση που η Εποπτεύουσα Αρχή ΕΖΕΣ έχει ενημερώσει τις ενδιαφερόμενες επιχειρήσεις ότι, μετά από προκαταρκτική εξέταση, κρίνει ότι πληρούνται οι προϋποθέσεις εφαρμογής του άρθρου 53 παράγραφος 1 της συμφωνίας ΕΟΧ και ότι δεν δικαιολογείται η εφαρμογή του άρθρου 53 παράγραφος 3.

Άρθρο 16

Επιβολή χρηματικών ποινών

1. Η Εποπτεύουσα Αρχή ΕΖΕΣ μπορεί με απόφασή της να επιβάλλει σε επιχειρήσεις ή ενώσεις επιχειρήσεων χρηματικές ποινές ύψους 50 έως 1 000 Ecu ανά ημέρα από την ημερομηνία που καθορίζει στην απόφαση προκειμένου να τις υποχρεώσει:

α) να παύσουν την παράβαση των άρθρων 53 ή 54 της συμφωνίας ΕΟΧ σύμφωνα με απόφαση που εκδόθηκε κατ' εφαρμογή του άρθρου 3 του παρόντος κεφαλαίου 7

β) να απόσχουν από κάθε ενέργεια που απαγορεύεται δυνάμει του άρθρου 8 παράγραφος 3 7

γ) να παράσχουν κατά τρόπο πλήρη και ακριβή τις πληροφορίες τις οποίες ζήτησε η Εποπτεύουσα Αρχή ΕΖΕΣ με απόφαση κατ' εφαρμογή του άρθρου 11 παράγραφος 5 7

δ) να υποβληθούν σε έλεγχο που διατάχθηκε με απόφαση κατ' εφαρμογή του άρθρου 14 παράγραφος 3.

2. Όταν οι επιχειρήσεις ή ενώσεις επιχειρήσεων εκπληρώσουν την υποχρέωση για την εκτέλεση της οποίας τους επιβλήθηκε η χρηματική ποινή, η Εποπτεύουσα Αρχή ΕΖΕΣ μπορεί να καθορίσει το συνολικό ποσό της ποινής σε ύψος χαμηλότερο εκείνου το οποίο θα προέκυπτε από την αρχική απόφαση.

3. Στην προκειμένη περίπτωση εφαρμόζεται το άρθρο 10 παράγραφοι 3 έως 6.

Άρθρο 17

Έλεγχος από το Δικαστήριο ΕΖΕΣ

Το Δικαστήριο ΕΖΕΣ αποφαίνεται, σύμφωνα με το άρθρο 108 παράγραφος 2 της συμφωνίας ΕΟΧ και με τις σχετικές διατάξεις της παρούσας συμφωνίας, κατά πλήρη δικαιοδοσία, υπό την έννοια του άρθρου 35 της παρούσας συμφωνίας, επί των προσφυγών κατά των αποφάσεων της Εποπτεύουσας Αρχής ΕΖΕΣ οι οποίες ορίζουν πρόστιμο ή χρηματική ποινή. Το Δικαστήριο μπορεί να ακυρώσει, να μειώσει ή να αυξήσει το πρόστιμο ή τη χρηματική ποινή που έχει επιβληθεί.

Άρθρο 18

Εψθ

Για την εφαρμογή των άρθρων 15 έως 17, ως «Ecu» νοείται το Ecu που ορίζεται από τις αρμόδιες αρχές των Ευρωπαϊκών Κοινοτήτων.

Άρθρο 19

Ακρόαση των ενδιαφερομένων και των τρίτων

1. Πριν λάβει τις αποφάσεις που προβλέπονται στα άρθρα 2, 3, 6, 8, 15 και 16 του παρόντος κεφαλαίου, καθώς και στο άρθρο 3 του κεφαλαίου XVI, η Εποπτεύουσα Αρχή ΕΖΕΣ παρέχει στις ενδιαφερόμενες επιχειρήσεις ή ενώσεις επιχειρήσεων τη δυνατότητα να διατυπώσουν τις απόψεις τους επί του αντικειμένου των αιτιάσεων που έλαβε υπόψη η Εποπτεύουσα Αρχή ΕΖΕΣ.

2. Εάν η Εποπτεύουσα Αρχή ΕΖΕΣ ή οι αρμόδιες αρχές των κρατών της ΕΖΕΣ το κρίνουν αναγκαίο, μπορούν επίσης να ακούσουν και άλλα φυσικά ή νομικά πρόσωπα. Αν τα πρόσωπα αυτά υποβάλλουν αίτηση ακρόασης, η αίτηση γίνεται δεκτή όταν πιθανολογείται εύλογο συμφέρον.

3. Όταν η Εποπτεύουσα Αρχή ΕΖΕΣ προτίθεται να εκδώσει αρνητική πιστοποίηση κατ' εφαρμογή του άρθρου 2 ή να εκδώσει απόφαση περί εφαρμογής του άρθρου 53 παράγραφος 3 της συμφωνίας ΕΟΧ, δημοσιεύει το ουσιώδες περιεχόμενο της σχετικής αίτησης ή κοινοποίησης και καλεί όλους τους ενδιαφερόμενους τρίτους να διατυπώσουν τις παρατηρήσεις τους εντός προθεσμίας που καθορίζει και η οποία δε μπορεί να είναι μικρότερη από ένα μήνα. Η δημόσιευση λαμβάνει υπόψη το έννομο συμφέρον των επιχειρήσεων για τη διαφύλαξη του επιχειρηματικού τους απορρήτου.

Άρθρο 20

Επαγγελματικό απόρρητο

1. Με την επιφύλαξη του άρθρου 9 παράγραφος 3 του πρωτοκόλλου 23 της συμφωνίας ΕΟΧ, οι πληροφορίες που συλλέγονται κατ' εφαρμογή των άρθρων 11, 12, 13 και 14 του παρόντος κεφαλαίου ή του άρθρου 58 της συμφωνίας ΕΟΧ και του πρωτοκόλλου 23 αυτής επιτρέπεται να χρησιμοποιηθούν μόνο για το σκοπό της σχετικής αίτησης ή του ελέγχου.

2. Με την επιφύλαξη των διατάξεων των άρθρων 19 και 21, η Εποπτεύουσα Αρχή ΕΖΕΣ και οι αρμόδιες αρχές των κρατών της ΕΖΕΣ, καθώς και οι υπάλληλοι και το λοιπό προσωπικό τους υποχρεούνται να μην διαδίδουν πληροφορίες τις οποίες συγκέντρωσαν κατ' εφαρμογή του παρόντος πρωτοκόλλου ή του άρθρου 58 της συμφωνίας ΕΟΧ και του πρωτοκόλλου 23 αυτής και οι οποίες λόγω της φύσης τους καλύπτονται από το επαγγελματικό απόρρητο. Την ίδια υποχρέωση έχουν και οι εκπρόσωποι της Επιτροπής των Ευρωπαϊκών Κοινοτήτων και των κρατών μελών της Κοινότητας που συμμετέχουν στη συμβουλευτική επιτροπή κατ' εφαρμογή του άρθρου 10 παράγραφος 4 και στις ακροάσεις κατ' εφαρμογή του άρθρου 8 παράγραφος 2 του κεφαλαίου IV.

3. Οι διατάξεις των παραγράφων 1 και 2 δεν αποκλείουν τη δημοσίευση γενικών πληροφοριών ή μελετών που δεν περιέχουν στοιχεία που αφορούν συγκεκριμένες επιχειρήσεις ή ενώσεις επιχειρήσεων.

Άρθρο 21

Δημοσίευση των αποφάσεων

1. Η Εποπτεύουσα Αρχή ΕΖΕΣ δημοσιεύει τις αποφάσεις που εκδίδει κατ' εφαρμογή των άρθρων 2, 3, 6 και 8 του παρόντος κεφαλαίου και του άρθρου 3 του κεφαλαίου XVI.

2. Η δημοσίευση περιλαμβάνει τα ονόματα των μερών και το ουσιώδες τμήμα της απόφασης και λαμβάνει υπόψη το έννομο συμφέρον των επιχειρήσεων για τη διαφύλαξη του επιχειρηματικού τους απορρήτου.

Άρθρο 22

Ειδικές διατάξεις

Η Εποπτεύουσα Αρχή ΕΖΕΣ μπορεί να υποβάλει στα κράτη της ΕΖΕΣ, για διαβουλεύσεις στο πλαίσιο της μόνιμης επιτροπής σύμφωνα με το άρθρο 2 της συμφωνίας για μόνιμη επιτροπή των κρατών της ΕΖΕΣ, προτάσεις για την εξαίρεση, σύμφωνα με το άρθρο 53 παράγραφος 3 της συμφωνίας ΕΟΧ, ορισμένων κατηγοριών συμφωνιών, αποφάσεων και εναρμονισμένων πρακτικών από την απαγόρευση του άρθρου 53 παράγραφος 1 της ίδιας συμφωνίας.

ΚΕΦΑΛΑΙΟ ΙΙΙ Μορφή, περιεχόμενο και λοιπές προϋποθέσεις των αιτήσεων και κοινοποιήσεων

Άρθρο 1

Πρόσωπα που νομιμοποιούνται να υποβάλουν αιτήσεις και κοινοποιήσεις

1. Νομιμοποιείται να υποβάλει αίτηση κατ' εφαρμογή του άρθρου 2 του κεφαλαίο ΙΙ ή κοινοποίηση κατ' εφαρμογή του άρθρου 4 του κεφαλαίου ΙΙ και του άρθρου 1 του κεφαλαίου XVI κάθε επιχείρηση η οποία συμμετέχει στις συμφωνίες, αποφάσεις ή πρακτικές που προβλέπονται στα άρθρα 53 κα 54 της συμφωνίας ΕΟΧ. Όταν η αίτηση ή η κοινοποίηση υποβάλλεται από μερικές μόνο συμμετέχουσες επιχειρήσεις, οι επιχειρήσεις αυτές πληροφορούν σχετικά τις υπόλοιπες.

2. Όταν οι αιτήσεις ή οι κοινοποιήσεις κατ' εφαρμογή του άρθρου 2 και 3 παράγραφος 1 και παράγραφος 2 στοιχείο β) και του άρθρου 4 του κεφαλαίου ΙΙ και του άρθρου 1 του κεφαλαίου XVI υπογράφονται από εκπροσώπους των επιχειρήσεων, των ενώσεων επιχειρήσεων ή από φυσικά ή νομικά πρόσωπα, οι εκπρόσωποι οφείλουν να αποδεικνύουν με έγγραφο την αντιπροσωπευτική τους ικανότητα.

3. Σε περίπτωση συλλογικής αίτησης ή κοινοποίησης, συνιστάται η ανάδειξη κοινού πληρεξουσίου.

Άρθρο 2

Κατάθεση αιτήσεων και κοινοποιήσεων

1. Οι αιτήσεις και κοινοποιήσεις κατατίθενται στην Εποπτεύουσα Αρχή ΕΖΕΣ σε εννέα αντίγραφα.

2. Τα συνημμένα έγγραφα προσάγονται σε πρωτότυπο ή αντίγραφα. Το αντίγραφο πρέπει να είναι επικυρωμένο.

3. Οι αιτήσεις και οι κοινοποιήσεις συντάσσονται σε μία από τις επίσημες γλώσσες των κρατών ΕΖΕΣ ή της Ευρωπαϊκής Κοινότητας. Τα συνημμένα έγγραφα κατατίθενται στη γλώσσα του πρωτοτύπου. Όταν η γλώσσα του πρωτοτύπου δεν είναι μία από τις επίσημες γλώσσες, επισυνάπτεται μετάφραση σε μία από τις γλώσσες αυτές.

Άρθρο 3

Έναρξη εννόμων αποτελεσμάτων των αιτήσεων και κοινοποιήσεων

Με την επιφύλαξη του άρθρου 11 του πρωτοκόλλου 23 της συμφωνίας ΕΟΧ, ή αίτηση ή κοινοποίηση παράγει έννομα αποτελέσματα από την ημερομηνία παραλαβής της από την Εποπτεύουσα Αρχή ΕΖΕΣ. Όταν, ωστόσο, η αίτηση ή κοινοποίηση αποστέλλεται με συστημένη επιστολή, τα έννομα αποτελέσματα επέρχονται από την ημερομηνία που αναφέρεται στην σφραγίδα του ταχυδρομείου του τόπου αποστολής.

Άρθρο 4

Περιεχόμενο των αιτήσεων και κοινοποιήσεων

1. Οι αιτήσεις δυνάμει του άρθρου 2 του κεφαλαίου ΙΙ σχετικά με την εφαρμογή του άρθρου 53 παράγραφος 1 της συμφωνίας ΕΟΧ και οι κοινοποιήσεις δυνάμει του άρθρου 4 του εφαλαίου ΙΙ ή του άρθρου 1 παράγραφος 2 του κεφαλαίου XVI, υποβάλλονται σε έντυπα που εκδίδονται για τον σκοπό αυτό από τις κυβερνήσεις των κρατών της ΕΖΕΣ, με κοινή συμφωνία και εκτίθενται στο παράρτημα 1 ή από την Επιτροπή των Ευρωπαϊκών Κοινοτήτων.

2. Οι αιτήσεις και οι κοινοποιήσεις πρέπει να περιλαμβάνουν τις πληροφορίες που ζητούνται στο έντυπο.

3. Περισσότερες συμμετέχουσες επιχειρήσεις μπορούν να υποβάλουν αίτηση ή κοινοποίηση με ένα μόνον έντυπο.

4. Οι αιτήσεις δυνάμει του άρθρου 2 του κεφαλαίου ΙΙ σχετικά με την εφαρμογή του άρθρου 54 της συμφωνίας ΕΟΧ πρέπει να περιλαμβάνουν πλήρη έκθεση των πραγματικών περιστατικών 7 πρέπει ιδίως, να αναφέρουν τη σχετική πρακτική και τη θέση της επιχείρησης ή των επιχειρήσεων στο έδαφος που καλύπτεται από τη συμφωνία ΕΟΧ ή σε σημαντικό τμήμα της ως προς το σχετικό ή τη σχετική υπηρεσία. Για το σκοπό αυτό μπορούν να χρησιμοποιηθούν τα έντυπα που εκδίδονται από τις κυβερνήσεις των κρατών της ΕΖΕΣ, με κοινή συμφωνία και εκτίθενται στο παράρτημα 1 ή από την Επιτροπή των Ευρωπαϊκών Κοινοτήτων.

Άρθρο 5

Ειδικές διατάξεις

Η Εποπτεύουσα Αρχή ΕΖΕΣ μπορεί να υποβάλει στις κυβερνήσεις των κρατών της ΕΖΕΣ, σύμφωνα με τις διατάξεις του άρθρου 49 της παρούσας συμφωνίας, προτάσεις σχετικά με τα έντυπα και με τις συμπληρωματικές σημειώσεις.

ΚΕΦΑΛΑΙΟ IV Ακροάσεις που προβλέπονται στο άρθρο 19 παράγραφοι 1 και 2 του κεφαλαίου ΙΙ

Άρθρο 1

Πριν ζητηθεί η γνώμη της συμβουλευτικής επιτροπής ανταγωνισμού, η Εποπτεύουσα Αρχή ΕΖΕΣ προβαίνει σε ακρόαση κατ' εφαρμογή του άρθρου 19 παράγραφος 1 του κεφαλαίου ΙΙ.

Άρθρο 2

1. Η Εποπτεύουσα Αρχή ΕΖΕΣ ανακοινώνει εγγράφως στις επιχειρήσεις και ενώσεις επιχειρήσεων τις αιτιάσεις που τους προσάπτονται. Η ανακοίνωση απευθύνεται σε κάθε μία από αυτές ή στον κοινό εντολοδόχο που έχουν ορίσει.

2. Η Εποπτεύουσα Αρχή ΕΖΕΣ μπορεί να πληροφορήσει του ενδιαφερομένους με δημοσίευση στο τμήμα ΕΟΧ της Επίσημης Εφημερίδας των Ευρωπαϊκών Κοινότητων, εάν οι περιστάσεις το δικαιολογούν και ιδαίτερα εάν η ανακοίνωση πρέπει να γίνει σε μεγάλο αριθμό επιχειρήσεων, οι οποίες δεν έχουν ορίσει κοινό εντολοδόχο. Η δημοσίευση λαμβάνει υπόψη το έννομο συμφέρον των επιχειρήσεων για την προστασία του επιχειρηματικού τους απορρήτου.

3. Πρόστιμο ή χρηματική ποινή μπορεί να επιβληθεί σε επιχείρηση ή ένωση επιχειρήσεων μόνο στην περίπτωση που οι αιτιάσεις της ανακοινώθηκαν με τον τύπο που προβλέπεται στην παράγραφο 1.

4. Η Εποπτεύουσα Αρχή ΕΖΕΣ, με την ανακοίνωση των αιτιάσεων, τάσσει προθεσμία εντός της οποίας οι επιχειρήσεις και οι ενώσεις επιχειρήσεων μπορούν να γνωστοποιούν στην Εποπτεύουσα Αρχή ΕΖΕΣ τις απόψεις τους.

Άρθρο 3

1. Οι επιχειρήσεις και οι ενώσεις επιχειρήσεων γνωστοποιούν εγγράφως και εντός της καθορισμένης προθεσμίας τις απόψεις τους σχετικά με τις αιτιάσεις που τους προσάπτονται.

2. Στις έγγραφες παρατηρήσεις τους μπορούν να εκθέτουν όλα τα στοιχεία που σχετίζονται με την υπεράσπισή τους.

3. Οι επιχειρήσεις και ενώσεις επιχειρήσεων μπορούν επίσης να επισυνάπτουν κάθε έγγραφο προς απόδειξη των πραγματικών περιστατικών που επικαλούνται, καθώς και να προτείνουν στην Εποπτεύουσα Αρχή ΕΖΕΣ να προβεί στην ακρόαση προσώπων που ενδέχεται να επιβεβαιώσουν τα περιστατικά αυτά.

Άρθρο 4

Η Εποπτεύουσα Αρχή ΕΖΕΣ λαμβάνει υπόψη στις αποφάσεις της, μόνο τις αιτιάσεις ως προς τις οποίες δόθηκε η δυνατότητα στις ενδιαφερόμενες επιχειρήσεις και ενώσεις επιχειρήσεων να διατυπώσουν τις απόψεις τους.

Άρθρο 5

Στην περίπτωση που φυσικά ή νομικά πρόσωπα που αποδεικνύουν εύλογο συμφέρον ζητήσουν ακρόαση κατ' εφαρμογή του άρθρου 19 παράγραφος 2 του κεφαλαίου ΙΙ, η Εποπτεύουσα Αρχή ΕΖΕΣ τους δίνει τη δυνατότητα να διατυπώσουν εγγράφως τις απόψεις τους εντός της προθεσμίας που καθορίζει η ίδια.

Άρθρο 6

Εάν η Εποπτεύουσα Αρχή ΕΖΕΣ, κατά την εξέταση αίτησης που έχει υποβληθεί κατ' εφαρμογή του άρθρου 3 παράγραφος 2 του κεφαλαίου ΙΙ, κρίνει ότι τα στοιχεία που έχει στη διάθεσή της δεν είναι επαρκή ώστε να δικαιολογήσουν την αποδοχή της αίτησης, ενημερώνει τους αιτούντες σχετικά με τους λόγους της και ορίζει προθεσμία για την υποβολή, ενδεχομένως περαιτέρω γραπτών παρατηρήσεών τους.

Άρθρο 7

1. Η Εποπτεύουσα Αρχή ΕΖΕΣ παρέχει στα πρόσωπα που έχουν διατυπώσει σχετικό αίτημα στις γραπτές τους παρατηρήσεις, τη δυνατότητα να αναπτύξουν προφορικά τα επιχειρήματά τους, εφόσον αποδεικνύουν εύλογο συμφέρον ή εάν η Εποπτεύουσα Αρχή ΕΖΕΣ προτίθεται να τους επιβάλει πρόστιμο ή χρηματική ποινή.

2. Η Εποπτεύουσα Αρχή ΕΖΕΣ μπορεί επίσης να δώσει σε κάθε άλλο πρόσωπο τη δυνατότητα να αναπτύξει προφορικά τις απόψεις του.

Άρθρο 8

1. Η Εποπτεύουσα Αρχή ΕΖΕΣ καλεί τα προς ακρόαση πρόσωπα για την ημερομηνία που έχει ορίσει.

2. Η Εποπτεύουσα Αρχή ΕΖΕΣ διαβιβάζει αμελλητί αντίγραφο των κλήσεων στις αρμόδιες αρχές των κρατών της ΕΖΕΣ, οι οποίες μπορούν να ορίζουν υπάλληλο για να συμμετάσχει στην ακρόαση. Η Εποπτεύουσα Αρχή ΕΖΕΣ μπορεί επίσης, να καλεί την Επιτροπή των Ευρωπαϊκών Κοινοτήτων προκειμένου να εκπροσωπηθεί στην ακρόαση. Η πρόσκληση απευθύνεται επίσης στα κράτη μέλη της Κοινότητας.

Άρθρο 9

1. Οι ακροάσεις διευθύνονται από τα πρόσωπα που ορίζει η Εποπτεύουσα Αρχή ΕΖΕΣ για τον σκοπό αυτό.

2. Τα κληθέντα πρόσωπα παρίστανται είτε αυτοπροσώπως είτε δια των νομίμων αντιπροσώπων τους ή των αντιπροσώπων που ορίζονται από το καταστατικό τους. Οι επιχειρήσεις και ενώσεις επιχειρήσεων μπορούν επίσης να εκπροσωπούνται από δεόντως εξουσιοδοτημένο αντιπρόσωπο που επιλέγεται από το μόνιμο προσωπικό τους.

Τα πρόσωπα στα οποία παρέχεται η ακρόαση μπορούν να παρίστανται με δικηγόρους ή νομικούς συμβούλους που έχουν το δικαίωμα παράστασης ενώπιον του Δικαστηρίου ΕΖΕΣ, ή άλλα πρόσωπα με ανάλογα προσόντα.

3. Οι ακροάσεις δεν είναι δημόσιες. Η ακρόαση των προσώπων γίνεται είτε χωριστά είτε παρουσία και άλλων κληθέντων προσώπων. Στη δεύτερη περίπτωση, λαμβάνεται υπόψη το έννομο συμφέρον των επιχειρήσεων για την προστασία του επιχειρηματικού τους απορρήτου.

4. Το ουσιώδες περιεχόμενο των δηλώσεων κάθε προσώπου κατά την ακρόαση καταχωρείται σε πρακτικά, τα οποία το εν λόγω πρόσωπο διαβιβάζει και εγκρίνει.

Άρθρο 10

Με την επιφύλαξη του άρθρου 2 παράγραφος 2, οι ανακοινώσεις και οι κλήσεις της Εποπτεύουσας Αρχής ΕΖΕΣ αποστέλλονται στους παραλήπτες με συστημένη επιστολή έναντι απόδειξης παραλαβής ή επιδίδονται σε αυτούς έναντι σχετικής απόδειξης.

Άρθρο 11

1. Για τον καθορισμό των προθεσμιών που προβλέπονται στα άρθρα 2, 5 και 6, η Εποπτεύουσα Αρχή ΕΖΕΣ λαμβάνει υπόψη της το χρόνο που απαιτείται για τη σύνταξη των παρατηρήσεων, καθώς και τον επείγοντα χαρακτήρα της υπόθεσης. Η προθεσμία δεν μπορεί να είναι μικρότερη από δύο εβδομάδες και μπορεί να παραταθεί.

2. Οι προθεσμίες αρχίζουν από την επομένη της ημέρας παραλαβής ή επίδοσης της ανακοίνωσης.

3. Οι γραπτές παρατηρήσεις πρέπει να περιέρχονται στην Εποπτεύουσα Αρχή ΕΖΕΣ ή να αποστέλλονται με συστημένη επιστολή πριν από τη λήξη της προθεσμίας. Όταν η προθεσμία λήγει ημέρα Κυριακή ή ημέρα επίσημης αργίας, παρατείνεται μέχρι το τέλος της επόμενης εργάσιμης ημέρας. Για τον υπολογισμό της παράτασης, οι επίσημες αργίες είναι, στις περιπτώσεις που λαμβάνεται υπόψη η ημερομηνία παραλαβής των γραπτών παρατηρήσεων, εκείνες που παρατίθενται στο προσάρτημα 2 του παρόντος πρωτοκόλλου, και στις περιπτώσεις που λαμβάνεται υπόψη η ημερομηνία αποστολής, εκείνες που καθορίζονται από το δίκαιο της χώρας αποστολής.

ΚΕΦΑΛΑΙΟ V Παραγραφή του δικαιώματος δίωξης και εκτέλεσης των αποφάσεων δυνάμει των κανόνων σχετικά με τις μεταφορές και τον ανταγωνισμό των κεφαλαίων ΙΙ έως IV και VI έως XIV

Άρθρο 1

Παραγραφή του δικαιώματος δίωξης

1. Η εξουσία της Εποπτεύουσας Αρχής ΕΖΕΣ να επιβάλλει πρόστιμα ή κυρώσεις για παραβάσεις των κανόνων της συμφωνίας ΕΟΧ σχετικά με τις μεταφορές και τον ανταγωνισμό υπόκειται σε προθεσμία παραγραφής:

α) τριετή, όταν πρόκειται για παραβάσεις διατάξεων που αφορούν αιτήσεις ή κοινοποιήσεις των επιχειρήσεων ή ενώσεων επιχειρήσεων, αιτήσεις για παροχή πληροφοριών ή τη διενέργεια ελέγχων 7

β) πενταετή, για όλες τις άλλες παραβάσεις.

2. Η παραγραφή αρχίζει από την ημέρα που διαπράχθηκε η παράβαση. Ωστόσο, στην περίπτωση διαρκών ή επαναλαμβανόμενων παραβάσεων, η παραγραφή αρχίζει από την ημέρα που έπαυσε η παράβαση.

Άρθρο 2

Διακοπή της παραγραφής του δικαιώματος δίωξης

1. Κάθε ενέργεια που αναλαμβάνει η Εποπτεύουσα Αρχή ΕΖΕΣ, η Επιτροπή των Ευρωπαϊκών Κοινοτήτων μετά από αίτηση της Εποπτεύουσας Αρχής ΕΖΕΣ κατ' εφαρμογή του άρθρου 8 του πρωτοκόλλου 23 της συμφωνίας ΕΟΧ, ή οποιοδήποτε κράτος της ΕΖΕΣ μετά από αίτηση της Εποπτεύουσας Αρχής ΕΖΕΣ και που αποσκοπεί στη διενέργεια ανάκρισης ή στη δίωξη της παράβασης, επιφέρει διακοπή της παραγραφής. Η διακοπή της παραγραφής αρχίζει από την ημερομηνία κοινοποίησης της ενέργειας σε μία τουλάχιστον επιχείρηση ή ένωση επιχειρήσεων που συνεργεί στην παράβαση.

Ενέργειες που επιφέρουν διακοπή της παραγραφής είναι ιδίως:

α) οι έγγραφες αιτήσεις παροχής πληροφοριών εκ μέρους της Εποπτεύουσας Αρχής ΕΖΕΣ ή της αρμόδιας αρχής κράτους της ΕΖΕΣ μετά από σχετική αίτηση της Εποπτεύουσας Αρχής ΕΖΕΣ, ή οι αποφάσεις της Εποπτεύουσας Αρχής ΕΖΕΣ που απαιτούν τις πληροφορίες που ζητήθηκαν 7

β) οι έγγραφες εντολές ελέγχου τις οποίες εκδίδει η Εποπτεύουσα Αρχή ΕΖΕΣ ή η αρμόδια αρχή κράτους της ΕΖΕΣ μετά από σχετική αίτηση της Εποπτεύουσας Αρχής ΕΖΕΣ προς τους υπαλλήλους της, καθώς και οι αποφάσεις της Εποπτεύουσας Αρχής ΕΖΕΣ που διατάσσουν τη διενέργεια ελέγχου 7

γ) η έναρξη της δίωξης εκ μέρους της Εποπτεύουσας Αρχής ΕΖΕΣ 7

δ) η κοινοποίηση των αιτιάσεων της Εποπτεύουσας Αρχής ΕΖΕΣ.

2. Η διακοπή του χρόνου παραγραφής ισχύει για όλες τις επιχειρήσεις ή ενώσεις επιχειρήσεων που έχουν συνεργήσει στην παράβαση.

3. Μετά από κάθε διακοπή αρχίζει νέα παραγραφή. Ωστόσο, η παραγραφή επέρχεται το αργότερο κατά την ημέρα που λήγει χρονική περίοδος ίση με το διπλάσιο του χρόνου παραγραφής χωρίς η Εποπτεύουσα Αρχή ΕΧΕΣ να έχει επιβάλει πρόστιμο ή ποινή. Η χρονική αυτή περίοδος παρατείνεται κατά το χρονικό διάστημα κατά το οποίο αναστέλλεται η παραγραφή δυνάμει του άρθρου 3.

Άρθρο 3

Αναστολή της παραγραφής του δικαιώματος δίωξης

Η παραγραφή της δικαιώματος δίωξης αναστέλλεται για όσο χρόνο εκκρεμεί ενώπιον του Δικαστηρίου ΕΖΕΣ προσφυγή κατά την απόφασης της Εποπτεύουσας Αρχής ΕΖΕΣ σύμφωνα με το άρθρο 108 παράγραφος 2 της συμφωνίας ΕΟΧ και με τις σχετικές διατάξεις της παρούσας συμφωνίας.

Άρθρο 4

Παραγραφή ως προς την εκτέλεση των αποφάσεων

1. Η εξουσία της Εποπτεύουσας Αρχής ΕΖΕΣ να εκτελεί τις αποφάσεις που επιβάλλουν πρόστιμα, κυρώσεις ή χρηματικές ποινές για παραβάσεις των διατάξεων της συμφωνίας ΕΟΧ σχετικά με τις μεταφορές και τον ανταγωνισμό υπόκειται σε πενταετή προθεσμία παραγραφής.

2. Η παραγραφή αρχίζει από την ημέρα κατά την οποία η απόφαση γίνεται οριστική.

Άρθρο 5

Διακοπή της παραγραφής ως προς την εκτέλεση των αποφάσεων

1. Η παραγραφή ως προς την εκτέλεση των αποφάσεων διακόπτεται:

α) με την κοινοποίηση απόφασης που τροποποιεί το αρχικό ποσό του προστίμου, της χρηματικής κύρωσης ή της χρηματικής ποινής ή που απορρίπτει σχετική αίτηση τροποποίησης 7

β) με οποιαδήποτε ενέργεια της Εποπτεύουσας Αρχής ΕΖΕΣ ή κράτους της ΕΖΕΣ, μετά από σχετική αίτηση της Εποπτεύουσας Αρχής ΕΖΕΣ, που αποσκοπεί στην αναγκαστική είσπραξη προστίμου, χρηματικής κύρωσης ή χρηματικής ποινής.

2. Μετά από κάθε διακοπή αρχίζει νέα παραγραφή.

Άρθρο 6

Αναστολή της παραγραφής ως προς την εκτέλεση των αποφάσεων

Η παραγραφή ως προς την εκτέλεση των αποφάσεων αναστέλλεται για όσο χρόνο:

α) παρέχονται χρονικές διευκολύνσεις πληρωμής ή

ή

β) αναστέλλεται η αναγκαστική εκτέλεση της απόφασης, κατ' εφαρμογή απόφασης του Δικαστηρίου ΕΖΕΣ -σύμφωνα με το άρθρο 108 παράγραφος 2 της συμφωνίας ΕΟΧ και τις σχετικές διατάξεις της παρούσας συμφωνίας.

ΜΕΡΟΣ ΙΙ ΜΕΤΑΦΟΡΕΣ

ΚΕΦΑΛΑΙΟ VI Εφαρμογή των κανόνων ανταγωνισμού στις σιδηροδρομικές, οδικές και εσωτερικές πλωτές μεταφορές

Εξαιτίας της διάσπασης του κειμένου του κανονισμού (ΕΟΚ) αριθ. 1017/68 στο παράρτημα XIV της συμφωνίας ΕΟΧ (ουσιαστικές διατάξεις) και στο παρόν κεφάλαιο (διαδικαστικές διατάξεις), το κείμενο, όπως προσαρμόστηκε, των άρθρων 1 έως 5 και 7 έως 9 βρίσκεται στην πράξη που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68]. Η Εποπτεύουσα Αρχή ΕΖΕΣ αποφασίζει στις περιπτώσεις αυτές σύμφωνα με τις διατάξεις του άρθρου 56 της συμφωνίας ΕΟΧ και ιδιαίτερα της παραγράφου 1 στοιχεία α) και β) και της παραγράφου 3.

Άρθρο 1 έως 5

(δεν υπάρχει κείμενο)

Άρθρο 6

Συμφωνίες που αποσκοπούν στη μείωση των διαταραχών που απορρέουν από τη δομή της αγοράς μεταφορών

1. Μέχρι τη θέσπιση των κατάλληλων μέτρων για την εξασφάλιση της σταθερότητας στην αγορά μεταφορών, η απαγόρευση που προβλέπεται στο άρθρο 2 της πράξης που αναφέρεται στο σημείο 10 του παραρτήματος CIV της συμφωνίας ΕΟΧ [κανονισμός (ΕΟΚ) αριθ. 1017/68] μπορεί να κηρυχθεί ανεφάρμοστη για τις συμφωνίες, αποφάσεις ή εναρμονισμένες πρακτικές που δύνανται να μειώσουν τις διαταραχές της εν λόγω αγοράς.

2. Η απόφαση περί μη εφαρμογής της απαγόρευσης που προβλέπεται στο άρθρο 2 της παραπάνω πράξης, η οποία λαμβάνεται σύμφωνα με τη διαδικασία του άρθρου 14, δύναται να εκδοθεί μόνο αφού η μόνιμη επιτροπή διαπιστώσει, βάσει σχετικής έκθεσης της Εποπτεύουσας Αρχής ΕΖΕΣ, ότι υπάρχει κρίση σε ολόκληρη ή μέρος μιας αγοράς μεταφορών.

3. Με την επιφύλαξη των διατάξεων της παραγράφου 2, η απόφαση περί μη εφαρμογής της απαγόρευσης του άρθρου 2 εκδίδεται μόνον όταν:

α) οι εν λόγω συμφωνίες, απόφασεις ή εναρμονισμένες πρακτικές δεν επιβάλλουν στις ενδιαφερόμενες επιχειρήσεις περιορισμούς που δεν είναι απαραίτητοι για τη μείωση των διαταραχών

και

β) δεν παρέχουν στις επιχειρήσεις αυτές τη δυνατότητα να καταρτίσουν τον ανταγωνισμό σε σημαντικό τμήμα της σχετικής αγοράς μεταφορών.

Άρθρο 7 έως 9

(δεν υπάρχει κείμενο)

Άρθρο 10

Διαδικασίες που κινούνται από την Εποπτεύουσα Αρχή ΕΖΕΣ κατόπιν καταγγελίας ή αυτεπάγγελτα

Η Εποπτεύουσα Αρχή ΕΖΕΣ κινεί τις διαδικασίες για την παύση παράβασης των διατάξεων των άρθρων 2 ή 8 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθμ. 1017/68] καθώς και τη διαδικασία για την εφαρμογή του άρθρου 4 παράγραφος 2 της ίδιας πράξης, κατόπιν καταγγελίας ή αυτεπάγγελτα.

Καταγγελίες μπορούν να υποβάλλουν:

α) τα κράτη της ΕΖΕΣ 7

β) φυσικά ή νομικά πρόσωπα που επικαλούνται έννομο συμφέρον.

Άρθρο 11

Αποτέλεσμα των διαδικασιών που κινούνται από την Εποπτεύουσα Αρχή ΕΖΕΣ κατόπιν καταγγελίας ή αυτεπάγγελτα

1. Εάν η Εποπτεύουσα Αρχή ΕΖΕΣ διαπιστώσει παράβαση των άρθρων 2 ή 8 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68], μπορεί να υποχρεώσει, με απόφασή της, τις ενδιαφερόμενες επιχειρήσεις ή ενώσεις επιχειρήσεων να παύσουν την διαπιστωθείσα παράβαση.

Με την επιφύλαξη των λοιπών διατάξεων του παρόντος κεφαλαίου και της παραπάνω πράξης, η Εποπτεύουσα Αρχή ΕΖΕΣ μπορεί, πριν λάβει απόφαση βάσει της προηγούμενης παραγράφου, να απευθύνει στις ενδιαφερόμενες επιχειρήσεις ή ενώσεις επιχειρήσεων συστάσεις για την παύση της παράβασης.

2. Η παράγραφος 1 εφαρμόζεται επίσης στις περιπτώσεις του άρθρου 4 παράγραφος 2 της παραπάνω πράξης.

3. Εάν η Εποπτεύουσα Αρχή ΕΖΕΣ, ενεργώντας κατόπιν καταγγελίας, καταλήξει στο συμπέρασμα ότι, βάσει των αποδεικτικών στοιχείων που έχει στην κατοχή της, δεν συντρέχουν λόγοι να παρέμβει κατ' εφαρμογή των άρθρων 2, 4 παράγραφος 2 ή 8 της παραπάνω πράξης ως προς μια συμφωνία, απόφαση ή εναρμονισμένη πρακτική, εκδίδει απόφαση με την οποία απορρίπτεται η καταγγελία ως αβάσιμη.

4. Εάν η Εποπτεύουσα Αρχή ΕΖΕΣ, ενεργώντας κατόπιν καταγγελίας ή αυτεπάγγελτα, καταλήξει στο συμπέρασμα ότι μια συμφωνία, απόφαση ή εναρμονισμένη πρακτική πληροί τους όρους των διατάξεων των άρθρων 2 και 5 της παραπάνω πράξης, εκδίδει απόφαση περί εφαρμογής του άρθρου 5. Η απόφαση ορίζει την ημερομηνία από την οποία παράγει τα αποτελέσματά της. Η ημερομηνία αυτή μπορεί να είναι προγενέστερη από την ημερομηνία της απόφασης.

Άρθρο 12

Εφαρμογή του άρθρου 5 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68] - Διαδικασία αντιρρήσεων

1. Επιχειρήσεις και ενώσεις επιχειρήσεων που επιθυμούν να επικαλεσθούν την εφαρμογή του άρθρου 5 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68] για τις συμφωνίες, αποφάσεις και εναρμονισμένες πρακτικές που προβλέπονται στο άρθρο 2 της παραπάνω πράξης και στις οποίες συμμετέχουν, μπορούν να υποβάλουν αίτηση στην Εποπτεύουσα Αρχή ΕΖΕΣ.

2. Εάν η Εποπτεύουσα Αρχή ΕΖΕΣ κρίνει μια αίτηση παραδεκτή και έχει στην κατοχή της όλα τα διαθέσιμα αποδεικτικά στοιχεία και υπό την προϋπόθεση ότι δεν έχει κινηθεί καμία διαδικασία δυνάμει του άρθρου 10 κατά της εν λόγω συμφωνίας, απόφασης ή εναρμονισμένης πρακτικής, δημοσιεύει, το συντομότερο δυνατό, στο τμήμα ΕΟΧ της Επίσημης Εφημερίδας των Ευρωπαϊκών Κοινοτήτων περίληψη της αίτησης και καλεί όλους τους ενδιαφερόμενους τρίτους να υποβάλουν τις παρατηρήσεις τους στην Εποπτεύουσα Αρχή ΕΖΕΣ εντός τριάντα ημερών. Η δημοσίευση αυτή λαμβάνει υπόψη το έννομο συμφέρον των επιχειρήσεων για την προστασία του επιχειρηματικού τους απορρήτου.

3. Εάν η Εποπτεύουσα Αρχή ΕΖΕΣ δεν ανακοινώσει στις αιτούσες επιχειρήσεις ή ενώσεις επιχειρήσεων εντός 90 ημερών από τη δημοσίευση στο Τμήμα ΕΟΧ της Επίσημης Εφημερίδας των Ευρωπαϊκών Κοινοτήτων ότι υπάρχουν σοβαρές αμφιβολίες ως προς τη δυνατότητα εφαρμογής του άρθρου 5 της παραπάνω πράξης, η συμφωνία, απόφαση ή εναρμονισμένη πρακτική, όπως περιγράφεται στην αίτηση, θεωρείται ότι εξαιρείται από την απαγόρευση για το παρελθόν χρονικό διάστημα και για διάστημα τριών κατ' ανώτατο όριο ετών από τη δημοσίευση της αίτησης στο τμήμα ΕΟΧ της Επίσημης Εφημερίδας των Ευρωπαϊκών Κοινοτήτων .

Εάν, μετά την πάροδο των ενενήντα ημερών, αλλά πριν από τη λήξη της προθεσμίας των τριών ετών, η Εποπτευουσα Αρχή ΕΖΕΣ διαπιστώσει ότι δεν πληρούνται οι προϋποθέσεις εφαρμογής του άρθρου 5 της παραπάνω πράξης, εκδίδει απόφαση περί εφαρμογής της απαγόρευσης του άρθρου 2 της ίδιας πράξης. Η απόφαση αυτή μπορεί να έχει αναδρομική ισχύ όταν οι ενδιαφερόμενοι έχουν δώσει ανακριβείς πληροφορίες ή κάνουν κατάχρηση της εξαίρεσης από την εφαρμογή των διατάξεων του άρθρου 2 της παραπάνω πράξης.

4. Εάν η Εποπτεύουσα Αρχή ΕΖΕΣ απευθύνει, εντός της προθεσμίας των ενενήντα ημερών, στις αιτούσες επιχειρήσεις ή ενώσεις επιχειρήσεων την ανακοίνωση που προβλέπεται στο πρώτο εδάφιο της παραγράφου 3, ερευνά εάν πληρούνται οι όροι των άρθρων 2 και 5 της παραπάνω πράξης.

Εάν η Εποπτεύουσα Αρχή ΕΖΕΣ διαπιστώσει ότι πληρούνται οι όροι των άρθρων 2 και 5 της παραπάνω πράξης, εκδίδει απόφαση εφαρμογής του άρθρου 5. Η απόφαση ορίζει την ημερομηνία από την οποία παράγει αποτελέσματα. Η ημερομηνία αυτή μπορεί να είναι προγενέστερη της αίτησης.

Άρθρο 13

Διάρκεια ισχύος και ανάκληση των αποφάσεων εφαρμογής του άρθρου 5 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68]

1. Οι αποφάσεις εφαρμογής του άρθρου 5 της παραπάνω πράξης που λαμβάνονται κατ' εφαρμογή του άρθρου 11 παράγραφος 4 ή του άρθρου 12 παράγραφος 4 εδάφιο δεύτερο ορίζουν το χρονικό διάστημα ισχύος τους. Κατά κανόνα το διάστημα αυτό δεν είναι μικρότερο από έξι έτη. Η απόφαση μπορεί να συνοδεύεται από όρους και υποχρεώσεις.

2. Η απόφαση μπορεί να ανανεωθεί εάν εξακολουθούν να πληρούνται οι προϋποθέσεις εφαρμογής του άρθρου 5 της παραπάνω πράξης.

3. Η Εποπτεύουσα Αρχή ΕΖΕΣ μπορεί να ανακαλέσει ή τροποποιήσει την απόφασή της ή να απαγορεύσει συγκεκριμένες ενέργειες στους ενδιαφερομένους:

α) εάν σημειωθεί μεταβολή των πραγματικών περιστατικών, τα οποία ήταν ουσιώδους σημασίας για τη λήψη της απόφασης 7

β) εάν οι ενδιαφερόμενοι παραβούν υποχρέωση που τους επιβλήθηκε με την απόφαση 7

γ) εάν η απόφαση βασίζεται σε ανακριβείς πληροφορίες ή προκλήθηκε με δόλο 7

δ) εάν οι ενδιαφερόμενοι κάνουν κατάχρηση της χορηγηθείσας με την απόφαση εξαίρεσης από την εφαρμογή των διατάξεων του άρθρου 2 της παραπάνω πράξης.

Στις περιπτώσεις των στοιχείων β), γ) ή δ), η ανάκληση της απόφασης μπορεί να έχει αναδρομική ισχύ.

Άρθρο 14

Αποφάσεις εφαρμογής του άρθρου 6

1. Οι συμφωνίες, αποφάσεις ή εναρμονισμένες πρακτικές που προβλέπονται από το άρθρο 2 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΧ) αριθ. 1017/68] ως προς τις οποίες οι ενδιαφερόμενοι επιθυμούν να επικαλεσθούν την εφαρμογή του άρθρου 6 πρέπει να κοινοποιούνται στην Εποπτεύουσα Αρχή ΕΖΕΣ.

2. Η απόφαση της Εποπτεύουσας Αρχής ΕΖΕΣ περί εφαρμογής του άρθρου 6 της παραπάνω πράξης παράγει αποτελέσματα από την ημερομηνία έκδοσής της. Η απόφαση ορίζει το χρονικό διάστημα ισχύος της, το οποίο δεν υπερβαίνει τα τρία έτη από τη διαπίστωση κατάστασης κρίσης από την μόνιμη επιτροπή που προβλέπεται στο άρθρο 6 παράγραφος 2.

3. Η απόφαση αυτή μπορεί να ανανεωθεί από την Εποπτεύουσα Αρχή ΕΖΕΣ, εάν η μόνιμη επιτροπή, ενεργώντας κατά τη διαδικασία του άρθρου 6 παράγραφος 2, διαπιστώσει εκ νέου την ύπαρξη κρίσης και εφόσον εξακολουθούν να πληρούνται οι λοιπές προϋποθέσεις του άρθρου 6.

4. Η απόφαση μπορεί να συνοδεύεται από όρους και υποχρεώσεις.

5. Η απόφαση της Εποπτεύουσας Αρχής ΕΖΕΣ παύει να ισχύει το αργότερο έξι μήνες από τη θέση σε λειτουργία των μέτρων που αναφέρονται στο άρθρο 6 παράγραφος 1.

6. Στην προκειμένη περίπτωση εφαρμόζονται οι διατάξεις του άρθρου 13 παράγραφος 3.

Άρθρο 15

Αρμοδιότητες

Με την επιφύλαξη του ελέγχου της απόφασής της από το Δικαστήριο ΕΖΕΣ σύμφωνα με το άρθρο 108 παράγραφος 2 της συμφωνίας ΕΟΧ και των σχετικών διατάξεων της παρούσας συμφωνίας, η Εποπτεύουσα Αρχή ΕΖΕΣ έχει, υπό τους όρους που προβλέπονται στο άρθρο 56 της συμφωνίας ΕΟΧ, την αποκλειστική αρμοδιότητα:

- να επιβάλει υποχρεώσεις κατ' εφαρμογή του άρθρου 4 παράγραφος 2 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68],

- να εκδίδει αποφάσεις κατ' εφαρμογή του άρθρου 5 της παραπάνω πράξης και του άρθρου 6 του παρόντος κεφαλαίου.

Οι αρχές των κρατών της ΕΖΕΣ παραμένουν αρμόδιες να αποφασίζουν ως προς όλες τις υποθέσεις αν πληρούνται οι προϋποθέσεις των άρθρων 2 ή 8 της παραπάνω πράξης, μέχρις ότου η Εποπτεύουσα Αρχή ΕΖΕΣ κινήσει τη διαδικασία για την έκδοση απόφασης στη σχετική υπόθεση ή απευθύνει την ανακοίνωση που προβλέπεται στο άρθρο 12 παράγραφος 3 εδάφιο πρώτο.

Άρθρο 16

Σχέσεις με τις αρχές των κρατών της ΕΖΕΣ

1. Η Εποπτεύουσα Αρχή ΕΖΕΣ διεξάγει τις διαδικασίες που προβλέπονται στο παρόν κεφάλαιο σε στενή και συνεχή σύνδεση με τις αρμόδιες αρχές των κρατών της ΕΖΕΣ, οι οποίες έχουν το δικαίωμα να εκφράζουν τις απόψεις τους σχετικά.

2. Η Εποπτεύουσα Αρχή ΕΖΕΣ διαβιβάζει αμελλητί στις αρμόδιες αρχές των κρατών της ΕΖΕΣ αντίγραφα των καταγγελιών και των αιτήσεων, καθώς και των σπουδαιότερων εγγράφων τα οποία της απευθύνονται ή απευθύνει η ίδια στο πλαίσιο των διαδικασιών αυτών.

Η Εποπτεύουσα Αρχή ΕΖΕΣ διαβιβάζει αμελλητί στις αρμόδιες αρχές των κρατών της ΕΖΕΣ αντίγραφα των κοινοποιήσεων, των καταγγελιών, καθώς και πληροφορίες σχετικά με την αυτεπάγγελτη κίνηση διαδικασιών που λαμβάνει από την Επιτροπή των Ευρωπαϊκών Κοινοτήτων κατ' εφαρμογή των άρθρων 2 και 10 του πρωτοκόλλου 23 της συμφωνίας ΕΟΧ.

Η Εποπτεύουσα Αρχή ΕΖΕΣ διαβιβάζει αμελλητί στις αρμόδιες αρχές των κρατών της ΕΖΕΣ αντίγραφα των εγγράφων που λαμβάνει από την Επιτροπή κατ' εφαρμογή του άρθρου 7 του πρωτοκόλλου 23 της συμφωνίας ΕΟΧ.

3. Πριν από τη λήψη απόφασης κατά τη διαδικασία του άρθρου 10 ή κατ' εφαρμογή του άρθρου 12 παράγραφος 3 δεύτερο εδάφιο ή της παραγράφου 4 δεύτερο εδάφιο του ίδιου άρθρου ή του άρθρου 14 παράγραφος 2 ή της παραγράφου 3 του ίδιου άρθρου, ζητείται η γνώμη της συμβουλευτικής επιτροπής για θέματα ανταγωνισμού στον τομέα των μεταφορών. Η γνώμη της συμβουλευτικής επιτροπής ζητείται επίσης πριν από την πρόταση που αναφέρεται στο άρθρο 29.

4. Η συμβουλευτική επιτροπή αποτελείται από υπαλλήλους αρμόδιους για θέματα συμπράξεων και δεσποζουσών θέσεων στον τομέα των μεταφορών. Κάθε κράτος της ΕΖΕΣ ορίζει δύο υπαλλήλους που το εκπροσωπούν, ο καθένας από τους οποίους, σε περίπτωση κωλύματος, μπορεί να αντικαθίσταται από άλλον υπάλληλο.

Η Επιτροπή των Ευρωπαϊκών Κοινοτήτων και τα κράτη μέλη της Κοινότητας δικαιούνται να παρίστανται κατά τη συνεδρίαση της συμβουλευτικής επιτροπής και να εκφράζουν τις απόψεις τους. Οι εκπρόσωποί τους, όμως, δεν έχουν δικαίωμα ψήφου.

5. Οι διαβουλεύσεις γίνονται σε κοινή συνεδρίαση που συγκαλείται από την Εποπτεύουσα Αρχή ΕΖΕΣ το ενωρίτερο 14 ημέρες μετά την αποστολή της σχετικής πρόσκλησης. Η πρόσκληση συνοδεύεται από συνοπτική έκθεση της υπόθεσης, στην οποία αναφέρονται τα σημαντικότερα έγγραφα, καθώς και από προσχέδιο απόφασης για κάθε υπόθεση που πρόκειται να εξετασθεί.

Ενόψει της συμμετοχής που προβλέπεται στο δεύτερο εδάφιο της παραγράφου 4, η Επιτροπή των Ευρωπαϊκών Κοινοτήτων λαμβάνει πρόσκληση για τη συνεδρίαση, καθώς και τις σχετικές πληροφορίες που προβλέπονται στο άρθρο 6 του πρωτοκόλλου 23 της συμφωνίας ΕΟΧ.

6. Η συμβουλευτική επιτροπή μπορεί να γνωμοδοτήσει ακόμη και αν ορισμένα από τα μέλη της ή οι αναπληρωτές τους απουσιάζουν. Το αποτέλεσμα των διαβουλεύσεων καταγράφεται σε συνοπτική έκθεση, η οποία επισυνάπτεται στο σχέδιο της απόφασης. Η έκθεση αυτή δεν δημοσιεύεται.

Άρθρο 17

Εξέταση από τη μόνιμη επιτροπή θεμάτων αρχής, που αφορούν τις σχετικές με τις μεταφορές διατάξεις της συμφωνίας ΕΟΧ, τα οποία τίθενται με αφορμή συγκεκριμένες υποθέσεις

1. Στις περιπτώσεις που η Εποπτεύουσα Αρχή ΕΖΕΣ είναι υποχρεωμένη να ζητήσει τη γνώμη της συμβουλευτικής επιτροπής όπως προβλέπεται στο άρθρο 16, δε λαμβάνει απόφαση πριν παρέλθουν τουλάχιστον είκοσι ημέρες από τη γνωμοδότηση της συμβουλευτικής επιτροπής.

2. Κάθε κράτος της ΕΖΕΣ μπορεί να ζητήσει, πριν παρέλθει η προθεσμία που ορίζεται στην παραγράφο 1, να συγκληθεί η μόνιμη επιτροπή προκειμένου να εξετάσει μαζί με την Εποπτεύουσα Αρχή ΕΖΕΣ τα θέματα αρχής που θέτουν οι σχετικές με τις μεταφορές διατάξεις της συμφωνίας ΕΟΧ, οι οποίες, κατά τη γνώμη του κράτους αυτού, εμπλέκονται στην συγκεκριμένη υπόθεση για την οποία πρόκειται να ληφθεί απόφαση.

Η μόνιμη επιτροπή συνεδριάζει εντός τριάντα ημερών από την υποβολή του αιτήματος του ενδιαφερόμενου κράτους της ΕΖΕΣ με μοναδικό σκοπό την εξέταση αυτών των θεμάτων αρχής.

Η Εποπτεύουσα Αρχή ΕΖΕΣ δε λαμβάνει απόφαση πριν από τη συνεδρίαση της μόνιμης επιτροπής.

3. Εξάλλου, η μόνιμη επιτροπή μπορεί οποτεδήποτε, μετά από αίτηση κράτους της ΕΖΕΣ ή της Εποπτεύουσας Αρχής ΕΖΕΣ, να εξετάσει γενικότερα ζητήματα σχετικά με την υλοποίηση της πολιτικής ανταγωνισμού στον τομέα των μεταφορών.

4. Σε όλες τις περιπτώσεις στις οποίες ζητείται από τη μόνιμη επιτροπή να συνεδριάσει με σκοπό να εξετάσει, κατ' εφαρμογή της παραγράφου 2, θέματα αρχής ή, κατ' εφαρμογή της παραγράφου 3, γενικότερα θέματα, η Εποπτεύουσα Αρχή ΕΖΕΣ λαμβάνει υπόψη της, για τους σκοπούς του παρόντος κεφαλαίου, τις κατευθυντήριες γραμμές που προκύπτουν από τη συνεδρίαση.

Άρθρο 18

Έρευνες κατά τομείς μεταφορών

1. Εάν η Εποπτεύουσα Αρχή ΕΖΕΣ πιθανολογήσει ότι, βάσει των τάσεων που παρατηρούνται στον τομέα των μεταφορών, των διακυμάνσεων ή της ακαμψίας των τιμών ή άλλων περιστάσεων, έχει περιορισθεί ή στρεβλωθεί ο ανταγωνισμός στις μεταφορές εντός της αγοράς ΕΟΧ σε μία συγκεκριμένη γεωγραφική έκταση ή σε μία ή περισσότερες μεταφορικές γραμμές ή ως προς τη μεταφορά προσώπων ή αγαθών που ανήκουν σε μία ή περισσότερες κατηγορίες, μπορεί να αποφασίσει, σύμφωνα με τις διατάξεις του πρωτοκόλλου 23 της συμφωνίας ΕΖΕΣ, να διενεργήσει γενική έρευνα στον τομέα αυτό, στο πλαίσιο της οποίας μπορεί να ζητήσει από τις μεταφορικές επιχειρήσεις του τομέα αυτού να παρέχουν τις αναγκαίες πληροφορίες και έγγραφα για την εφαρμογή των αρχών που διατυπώνονται στα άρθρα 2 έως 5, 7 και 8 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68] και στο άρθρο 6 του παρόντος κεφαλαίου.

2. Όταν διενεργεί έρευνες κατ' εφαρμογή της παραγράφου 1, η Εποπτεύουσα Αρχή ΕΖΕΣ ζητεί επίσης από τις επιχειρήσεις ή ομάδες επιχειρήσεων από το μέγεθος των οποίων πιθανολογείται ότι κατέχουν δεσπόζουσα θέση εντός της αγοράς ΕΟΧ ή σημαντικού μέρους αυτής να παρέχουν λεπτομερή στοιχεία σχετικά με τη δομή και τη συμπεριφορά των επιχειρήσεων, τα οποία απαιτούνται για την εκτίμηση της θέσης των επιχειρήσεων αυτών υπό το φως των διατάξεων του άρθρου 8 της παραπάνω πράξης.

3. Στην προκειμένη περίπτωση εφαρμόζονται το άρθρο 12 παράγραφοι 2 έως 6 και τα άρθρα 17, 19, 20 και 21.

Άρθρο 19

Αιτήσεις για την παροχή πληροφοριών

1. Κατά την εκπλήρωση των καθηκόντων που της ανατίθενται δυνάμει των άρθρων 55 και 58 της συμφωνίας ΕΟΧ, των διατάξεων του πρωτοκόλλου 23 και του παραρτήματος XIV της συμφωνίας ΕΟΧ ή τις διατάξεις του παρόντος κεφαλαίου, η Εποπτεύουσα Αρχή ΕΖΕΣ μπορεί να συγκεντρώνει όλες τις απαραίτητες πληροφορίες από τις κυβερνήσεις και τις αρμόδιες αρχές των κρατών της ΕΖΕΣ, καθώς και από επιχειρήσεις και ενώσεις επιχειρήσεων.

2. Όταν η Εποπτεύουσα Αρχή ΕΖΕΣ απευθύνει αίτηση για παροχή πληροφοριών σε επιχείρηση ή ένωση επιχειρήσεων, κοινοποιεί ταυτόχρονα αντίγραφο της αίτησης στην αρμόδια αρχή του κράτους της ΕΖΕΣ στο έδαφος του οποίου βρίσκεται η έδρα της επιχείρησης ή της ένωσης επιχειρήσεων.

3. Στην αίτησή της, η Εποπτεύουσα Αρχή ΕΖΕΣ αναφέρει τη νομική βάση και τον σκοπό της αίτησης, καθώς και τις κυρώσεις που προβλέπονται στο άρθρο 22 παράγραφος 1 στοιχείο β) για την παροχή ανακριβών πληροφοριών.

4. Οι ιδιοκτήτες των επιχειρήσεων ή οι εκπρόσωποί τους και, στην περίπτωση νομικών προσώπων, εταιρειών ή ενώσεων χωρίς νομική προσωπικότητα, τα πρόσωπα τα οποία τα εκπροσωπούν σύμφωνα με το νόμο ή με το καταστατικό τους, υποχρεούνται να παράσχουν τις αιτούμενες πληροφορίες.

5. Όταν μια επιχείρηση ή ένωση επιχειρήσεων δεν παρέχει τις αιτούμενες πληροφορίες εντός της προθεσμίας που καθόρισε η Εποπτεύουσα Αρχή ΕΖΕΣ, ή παρέχει ελλιπείς πληροφορίες, η Εποπτεύουσα Αρχή ΕΖΕΣ διατάσσει την παροχή των πληροφοριών με απόφασή της. Η απόφαση ορίζει ακριβώς τις αιτούμενες πληροφορίες και εύλογη προθεσμία εντός της οποίας πρέπει να παρασχεθούν, και αναφέρει τις κυρώσεις που προβλέπονται στο άρθρο 22 παράγραφος 1 στοιχείο β) και στο άρθρο 23 παράγραφος 1 στοιχείο γ), καθώς και το δικαίωμα προσφυγής στο Δικαστήριο ΕΖΕΣ κατά της απόφασης σύμφωνα με το άρθρο 108 παράγραφος 2 της συμφωνίας ΕΟΧ και τις σχετικές διατάξεις της παρούσας συμφωνίας, και ιδιαίτερα του άρθρου 36.

6. Η Εποπτεύουσα Αρχή ΕΖΕΣ κοινοποιεί ταυτόχρονα αντίγραφο της απόφασής της στην αρμόδια αρχή του κράτους της ΕΖΕΣ στο έδαφος του οποίου βρίσκεται η έδρα της επιχείρησης ή της ένωσης επιχειρήσεων.

Άρθρο 20

Έλεγχοι από τις αρχές των κρατών της ΕΖΕΣ

1. Ύστερα από αίτηση της Εποπτεύουσας Αρχής ΕΖΕΣ, οι αρμόδιες αρχές των κρατών της ΕΖΕΣ διεξάγουν τους ελέγχους που η Εποπτεύουσα Αρχή ΕΖΕΣ κρίνει αναγκαίους βάσει του άρθρου 21 παράγραφος 1, ή τους οποίους διέταξε με απόφαση κατ' εφαρμογή του άρθρου 21 παράγραφος 3. Οι υπάλληλοι των σχετικών αρχών των κρατών της ΕΖΕΣ που είναι επιφορτισμένοι με τη διεξαγωγή των ελέγχων αυτών ασκούν τα καθήκοντά τους επιδεικνύοντας έγγραφη εντολή της αρμόδιας αρχής του κράτους της ΕΖΕΣ στο έδαφος του οποίου πρέπει να πραγματοποιηθεί ο έλεγχος. Στην εντολή ορίζεται το αντικείμενο και ο σκοπός του ελέγχου.

2. Οι υπάλληλοι της Εποπτεύουσας Αρχής ΕΖΕΣ μπορούν, εφόσον το ζητήσει η Εποπτεύουσα Αρχή ΕΖΕΣ ή η αρμόδια αρχή του κράτους της ΕΖΕΣ στο έδαφος του οποίου πρέπει να πραγματοποιηθεί ο έλεγχος, να παράσχουν τη συνδρομή τους στους υπαλλήλους της αρχής αυτής κατά την εκπλήρωση των καθηκόντων τους.

Άρθρο 21

Ελεγκτικές εξουσίες της Εποπτεύουσας Αρχής ΕΖΕΣ

1. Κατά την εκπλήρωση των καθηκόντων που της ανατίθενται δυνάμει των άρθρων 55 και 58 της συμφωνίας ΕΟΧ, των διατάξεων του πρωτοκόλλου 23 και του παραρτήματος XIV της συμφωνίας ΕΟΧ ή δυνάμει των διατάξεων του παρόντος κεφαλαίου, η Εποπτεύουσα Αρχή ΕΖΕΣ μπορεί να διεξάγει όλους τους αναγκαίους ελέγχους σε επιχειρήσεις και ενώσεις επιχειρήσεων στο έδαφος ενός κράτους της ΕΖΕΣ. Για το σκοπό αυτό οι εντεταλμένοι υπάλληλοι της Εποπτεύουσας Αρχής ΕΖΕΣ έχουν την εξουσία:

α) να ελέγχουν τα βιβλία και άλλα επαγγελματικά έγγραφα 7

β) να λαμβάνουν αντίγραφα ή αποσπάσματα των βιβλίων και των επαγγελματικών εγγράφων 7

γ) να ζητούν επιτόπου προφορικές διευκρινίσεις 7

δ) να εισέρχονται σε όλες τις εγκαταστάσεις, χώρους και οχήματα των επιχειρήσεων.

2. Οι εντεταλμένοι για τον έλεγχο υπάλληλοι της Εποπτεύουσας Αρχής ΕΖΕΣ ασκούν τις εξουσίες τους επιδεικνύοντας έγγραφη εντολή ελέγχου, στην οποία ορίζεται το αντικείμενο και ο σκοπός του ελέγχου, καθώς και οι κυρώσεις που προβλέπονται στο άρθρο 22 παράγραφος 1 στοιχείο γ) για την περίπτωση όπου η επίδειξη των βιβλίων ή των άλλων αιτούμενων επαγγελματικών έγγραφων γίνει κατά τρόπο ελλιπή.

Πριν από τη διενέργεια του ελέγχου και σε εύθετο χρόνο, η Εποπτεύουσα Αρχή ΕΖΕΣ πληροφορεί την αρμόδια αρχή του κράτους της ΕΖΕΣ στο έδαφος του οποίου πρόκειται να πραγματοποιηθεί ο έλεγχος σχετικά με τον έλεγχο και με την ταυτότητα των εντεταλμένων υπαλλήλων. Η Εποπτεύουσα Αρχή ΕΖΕΣ παρέχει επίσης ανάλογη εντολή σε εκπροσώπους της Επιτροπής οι οποίοι συμμετέχουν στον έλεγχο σύμφωνα με το άρθρο 8 παράγραφος 4 του πρωτοκόλλου 23 της συμφωνίας ΕΟΧ.

3. Οι επιχειρήσεις και ενώσεις επιχειρήσεων υποχρεούνται να υποβληθούν στους ελέγχους τους οποίους διέταξε με απόφασή της η Εποπτεύουσα Αρχή ΕΖΕΣ. Η απόφαση ορίζει το αντικείμενο, τον σκοπό και τον χρόνο έναρξης του ελέγχου και αναφέρει τις κυρώσεις που προβλέπονται στο άρθρο 22 παράγραφος 1 στοιχείο γ) και στο άρθρο 23 παράγραφος 1 στοιχείο δ), καθώς και το δικαίωμα προσφυγής στο Δικαστήριο ΕΖΕΣ κατά της απόφασης.

4. Η Εποπτεύουσα Αρχή ΕΖΕΣ λαμβάνει τις αποφάσεις που αναφέρονται στην παράγραφο 3 αφού συμβουλευθεί την αρμόδια αρχή του κράτους της ΕΖΕΣ στο έδαφος του οποίου πρόκειται να πραγματοποιηθεί ο έλεγχος.

5. Οι υπάλληλοι της αρμόδιας αρχής του κράτους της ΕΖΕΣ στο έδαφος του οποίου πρόκειται να πραγματοποιηθεί ο έλεγχος μπορούν, ύστερα από αίτηση της αρχής αυτής ή της Εποπτεύουσας Αρχής ΕΖΕΣ, να παράσχουν τη συνδρομή τους στους υπαλλήλους της Εποπτεύουσας Αρχής ΕΖΕΣ κατά την εκπλήρωση των καθηκόντων τους.

6. Όταν μία επιχείρηση αντιτίθεται στη διενέργεια ελέγχου, ο οποίος διατάχθηκε κατ' εφαρμογή του παρόντος άρθρου, το κράτος της ΕΖΕΣ παρέχει στους εντεταλμένους υπαλλήλους της Εποπτεύουσας Αρχής ΕΖΕΣ την αναγκαία συνδρομή για να μπορέσουν να πραγματοποιήσουν τον έλεγχο. Για το σκοπό αυτό τα κράτη της ΕΖΕΣ λαμβάνουν τα απαραίτητα μέτρα μέσα σε έξι μήνες από την έναρξη ισχύος της συμφωνίας ΕΟΧ, αφού προηγουμένως συννενοηθούν με την Εποπτεύουσα Αρχή ΕΖΕΣ.

Άρθρο 22

Πρόστιμα

1. Η Εποπτεύουσα Αρχή ΕΖΕΣ μπορεί με απόφασή της να επιβάλλει σε επιχειρήσεις ή ενώσεις επιχειρήσεων πρόστιμα ύψους 1 000 έως 5 000 Ecu, όταν αυτές εκ προθέσεως ή εξ αμελείας:

α) παρέχουν ανακριβή ή παραπλανητικά στοιχεία κατά την υποβολή αίτησης σύμφωνα με το άρθρο 12 ή κοινοποίησης σύμφωνα με το άρθρο 14

ή

β) παρέχουν ανακριβείς πληροφορίες σε απάντηση αίτησης που τους απευθύνθηκε κατ' εφαρμογή του άρθρου 18 ή του άρθρου 19 παράγραφοι 3 ή 5, ή δεν παρέχουν τις πληροφορίες εντός της προθεσμίας που καθορίστηκε με απόφαση δυνάμει του άρθρου 19 παράγραφος 5

ή

γ) επιδεικνύουν κατά τρόπο ελλιπή τα βιβλία ή άλλα επαγγελματικά έγγραφα κατά τη διενέργεια ελέγχου που γίνεται δυνάμει των άρθρων 20 ή 21, ή αρνούνται να υποβληθούν σε έλεγχο που διατάχθηκε με απόφαση που έχει ληφθεί κατ' εφαρμογή του άρθρου 21 παράγραφος 3.

2. Η Εποπτεύουσα Αρχή ΕΖΕΣ μπορεί με απόφασή της να επιβάλει σε επιχειρήσεις ή ενώσεις επιχειρήσεων πρόστιμα ύψους 1 000 έως 1 000 000 Ecu, ή και ποσό ίσο με το 10 % του κύκλου εργασιών της προηγούμενης εταιρικής χρήσης κάθε μίας από τις επιχειρήσεις που συμμετείχαν στην παράβαση, όταν αυτές εκ προθέσεως ή εξ αμελείας:

α) παραβιάζουν τα άρθρα 2 ή 8 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68]

ή

β) παραβαίνουν υποχρέωση που τους έχει επιβληθεί κατ' εφαρμογή των άρθρων 13 παράγραφος 1 ή 14 παράγραφος 4.

Κατά τον καθορισμό του ύψους του προστίμου, λαμβάνεται υπόψη η σοβαρότητα, καθώς και η διάρκεια της παράβασης.

3. Στην προκειμένη περίπτωση εφαρμόζονται τα άρθρα 16 παράγραφος 3 και 17.

4. Οι αποφάσεις που λαμβάνονται κατ' εφαρμογή των παραγράφων 1 και 2 δεν έχουν ποινικό χαρακτήρα.

Άρθρο 23

Χρηματικές ποινές

1. Η Εποπτεύουσα Αρχή ΕΖΕΣ μπορεί με απόφασή της να επιβάλλει σε επιχειρήσεις ή ενώσεις επιχειρήσεων χρηματικές ποινές ύψους 50 έως 1 000 Ecu ανά ημέρα καθυστέρησης από την ημερομηνία που καθορίζει στην απόφαση, προκειμένου να τις υποχρεώσει:

α) να παύσουν την παράβαση του άρθρου 2 ή του άρθρου 8 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68], όπως διατάχθηκε κατ' εφαρμογή του άρθρου 11 ή να συμμορφωθούν με υποχρέωση που τους επιβλήθηκε κατ' εφαρμογή του άρθρου 4 παράγραφος 2 της παραπάνω πράξης 7

β) να απάσχουν από κάθε απαγορευμένη ενέργεια δυνάμει του άρθρου 13 παράγραφος 3 7

γ) να παράσχουν κατά τρόπο πλήρη και ακριβή τις πληροφορίες, τις οποίες η Εποπτεύουσα Αρχή ΕΖΕΣ ζήτησε με απόφαση κατ' εφαρμογή του άρθρου 19 παράγραφος 5 7

δ) να υποβληθούν σε έλεγχο που διατάχθηκε με απόφαση εκδοθείσα κατ' εφαρμογή του άρθρου 21 παράγραφος 3.

2. Όταν οι επιχειρήσεις ή ενώσεις επιχειρήσεων εκπληρώσουν την υποχρέωση για την παράλειψη της οποίας τους επιβλήθηκε η χρηματική ποινή, η Εποπτεύουσα Αρχή ΕΖΕΣ μπορεί να ορίσει το συνολικό ποσό της ποινής σε ύψος χαμηλότερο εκείνου στο οποίο θα ανερχόταν με την αρχική απόφαση.

3. Στην προκειμένη περίπτωση εφαρμόζονται τα άρθρα 16 παράγραφος 3 και 17.

Άρθρο 24

Έλεγχος από το Δικαστήριο ΕΖΕΣ

Το Δικαστήριο ΕΖΕΣ αποφαίνεται, σύμφωνα με το άρθρο 108 παράγραφος 2 της συμφωνίας ΕΟΧ και τις σχετικές διατάξεις της παρούσας συμφωνίας, κατά πλήρη δικαιοδοσία υπό την έννοια του άρθρου 35 της παρούσας συμφωνίας επί των προσφυγών κατά των αποφάσεων της Εποπτεύουσας Αρχής ΕΖΕΣ οι οποίες ορίζουν πρόστιμο ή χρηματική ποινή. Το Δικαστήριο μπορεί να ακυρώσει, να μειώσει ή να αυξήσει το πρόστιμο ή την χρηματική ποινή που έχει επιβληθεί.

Άρθρο 25

Ecu

Για την εφαρμογή των άρθρων 22 έως 24, «Ecu» είναι η λογιστική μονάδα που ορίζεται από τις αρμόδιες αρχές των Ευρωπαϊκών Κοινοτήτων.

Άρθρο 26

Ακρόαση των ενδιαφερομένων και των τρίτων

1. Πριν λάβει τις αποφάσεις που προβλέπονται στο άρθρο 11, στο άρθρο 12 παράγραφος 3 δεύτερο εδάφιο και στο άρθρο 12 παράγραφος 4, καθώς και στο άρθρο 13 παράγραφος 3, στο άρθρο 14 παράγραφοι 2 και 3 και στα άρθρα 22 και 23, η Εποπτεύουσα Αρχή ΕΖΕΣ δίνει στις ενδιαφερόμενες επιχειρήσεις ή ενώσεις επιχειρήσεων τη δυνατότητα να διατυπώσουν τις απόψεις τους σχετικά με τα θέματα στα οποία αναφέρονται οι αντιρρήσεις της Εποπτεύουσας Αρχής ΕΖΕΣ.

2. Εφόσον η Εποπτεύουσα Αρχή ΕΖΕΣ ή οι αρμόδιες αρχές των κρατών της ΕΖΕΣ το κρίνουν απαραίτητο, μπορεί να διενεργηθεί ακρόαση με άλλα φυσικά ή νομικά πρόσωπα. Αν τα πρόσωπα αυτά υποβάλουν αίτηση ακρόασης, η αίτηση γίνεται δεκτή όταν τα πρόσωπα αυτά αποδεικνύουν εύλογο συμφέρον.

3. Όταν η Εποπτεύουσα Αρχή ΕΖΕΣ προτίθεται να χορηγήσει αρνητική πιστοποίηση κατ' εφαρμογή του άρθρου 5 της πράξης που αναφέρεται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68] ή του άρθρου 6 του παρόντος κεφαλαίου, δημοσιεύει περίληψη της σχετικής συμφωνίας, απόφασης ή εναρμονισμένης πρακτικής και καλεί όλους τους ενδιαφερόμενους να υποβάλουν τις παρατηρήσεις τους εντός προθεσμίας που καθορίζει και η οποία δε μπορεί να είναι μικρότερη από ένα μήνα. Η δημοσίευση λαμβάνει υπόψη το έννομο συμφέρον των επιχειρήσεων για την προστασία του επιχειρηματικού τους απορρήτου.

Άρθρο 27

Επαγγελματικό απόρρητο

1. Με την επιφύλαξη του άρθρου 9 του πρωτοκόλλου 23 της συμφωνίας ΕΟΧ, οι πληροφορίες που συλλέγονται κατ' εφαρμογή των άρθρων 18, 19, 20 και 21 του παρόντος κεφαλαίου ή του άρθρου 58 της συμφωνίας ΕΟΧ και του πρωτοκόλλου 23 αυτής, επιτρέπεται να χρησιμοποιηθούν μόνο για τον σκοπό της σχετικής αίτησης ή του ελέγχου.

2. Με την επιφύλαξη των διατάξεων των άρθρων 26 και 28, η Εποπτεύουσα Αρχή ΕΖΕΣ και οι αρμόδιες αρχές των κρατών της ΕΖΕΣ, καθώς και οι υπάλληλοι και το λοιπό προσωπικό τους υποχρεούνται να μην κοινολογούν πληροφορίες που συνέλεξαν κατ' εφαρμογή του παρόντος πρωτοκόλλου ή του άρθρου 58 της συμφωνίας ΕΟΧ και του πρωτοκόλλου 23 και οι οποίες, λόγω της φύσης τους, καλύπτονται από το επαγγελματικό απόρρητο. Την ίδια υποχρέωση έχουν και οι εκπρόσωποι της Επιτροπής των Ευρωπαϊκών Κοινοτήτων και των κρατών μελών της Κοινότητας που συμμετέχουν στη συμβουλευτική επιτροπή κατ' εφαρμογή του άρθρου 16 παράγραφος 4 και στις ακροάσεις κατ' εφαρμογή του άρθρου 8 παράγραφος 2 του κεφαλαίου VIII.

3. Οι διατάξεις των παραγράφων 1 και 2 δεν αποκλείουν τη δημοσίευση γενικών πληροφοριών ή μελετών που δεν περιέχουν στοιχεία που αφορούν συγκεκριμένες επιχειρήσεις ή ενώσεις επιχειρήσεων.

Άρθρο 28

Δημοσίευση των αποφάσεων

1. Η Εποπτεύουσα Αρχή ΕΖΕΣ δημοσιεύει τις αποφάσεις που λαμβάνει κατ' εφαρμογή του άρθρου 11, 12 παράγραφος 3 δεύτερο εδάφιο, του άρθρου 12 παράγραφος 4, του άρθρου 13 παράγραφος 3 και του άρθρου 14 παράγραφοι 2 και 3.

2. Η δημοσίευση περιλαμβάνει τα ονόματα των μερών και το βασικό περιεχόμενο της απόφασης και λαμβάνει υπόψη το έννομο συμφέρον των επιχειρήσεων για την προστασία του επιχειρηματικού τους απορρήτου.

Άρθρο 29

Ειδικές διατάξεις

Η Εποπτεύουσα Αρχή ΕΖΕΣ μπορεί να υποβάλει στις κυβερνήσεις των κρατών της ΕΖΕΣ, σύμφωνα με τις διατάξεις του άρθρου 49 της παρούσας συμφωνίας, προτάσεις για τα έντυπα που θα χρησιμοποιηθούν για τις καταγγελίες κατ' εφαρμογή του άρθρου 10, για τις αιτήσεις κατ' εφαρμογή του άρθρου 12 και τις κοινοποιήσεις κατ' εφαρμογή του άρθρου 14 παράγραφος 1, καθώς και προτάσεις για συμπληρωματικές σημειώσεις στα έντυπα.

ΚΕΦΑΛΑΙΟ VII Μορφή, περιεχόμενο και λοιπές λεπτομέρειες των καταγγελιών κατ' εφαρμογή του άρθρου 10, των αιτήσεων κατ' εφαρμογή του άρθρου 12 και των κοινοποιήσεων κατ' εφαρμογή του άρθρου 14 παράγραφος 1 του κεφαλαίου VI

Άρθρο 1

Καταγγελίες

1. Οι καταγγελίες που προβλέπονται στο άρθρο 10 του κεφαλαίου VI υποβάλλονται εγγράφως και συντάσσονται σε μία από τις επίσημες γλώσσες ενός κράτους της ΕΖΕΣ ή της Ευρωπαϊκής Κοινότητας επί εντύπων που εκδίδονται για τον σκοπό αυτό από τις κυβερνήσεις των κρατών της ΕΖΕΣ, με κοινή συμφωνία και εκτίθενται στο παράρτημα 3, ή από την Επιτροπή των Ευρωπαϊκών Κοινοτήτων.

2. Όταν οι καταγγελίες υπογράφονται από εκπροσώπους των επιχειρήσεων, των ενώσεων επιχειρήσεων ή από φυσικά ή νομικά πρόσωπα, τα πρόσωπα αυτά παρέχουν έγγραφη απόδειξη της πληρεξουσιότητάς τους.

Άρθρο 2

Πρόσωπα που δικαιούνται να υποβάλουν αιτήσεις και κοινοποιήσεις

1. Δικαιούται να υποβάλει αίτηση κατ' εφαρμογή του άρθρου 12 ή κοινοποίηση κατ' εφαρμογή του άρθρου 14 παράγραφος 1 του κεφαλαίου VI κάθε επιχείρηση η οποία συμμετέχει στις συμφωνίες, αποφάσεις ή πρακτικές που προβλέπονται στο σημείο 10 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 1017/68]. Όταν η αίτηση ή η κοινοποίηση υποβάλλεται όχι από όλες, αλλά από μερικές μόνο συμμετέχουσες επιχειρήσεις, οι επιχειρήσεις αυτές πληροφορούν σχετικά τις υπόλοιπες.

2. Όταν οι αιτήσεις ή οι κοινοποιήσεις κατ' εφαρμογή του άρθρου 12 και του άρθρου 14 παράγραφος 1 του κεφαλαίου VI υπογράφονται από εκπροσώπους των επιχειρήσεων, των ενώσεων επιχειρήσεων ή από φυσικά ή νομικά πρόσωπα, οι εκπρόσωποι παρέχουν έγγραφη απόδειξη της πληρεξουσιότητάς τους.

3. Όταν υποβάλλεται από κοινού αίτηση ή κοινοποίηση, ορίζεται κοινός πληρεξούσιος.

Άρθρο 3

Υποβολή αιτήσεων και κοινοποιήσεων

1. Οι αιτήσεις που προβλέπονται στο άρθρο 12 του κεφαλαίου VI, υποβάλλονται σε έντυπα που εκδίδονται για το σκοπό αυτό από τις κυβερνήσεις των κρατών της ΕΖΕΣ, με κοινή συμφωνία, και εκτίθενται στο παράρτημα 4, ή από την Επιτροπή των Ευρωπαϊκών Κοινοτήτων.

2. Οι κοινοποιήσεις που προβλέπονται στο άρθρο 14 παράγραφος 1 του κεφαλαίου VI υποβάλλονται σε έντυπα που εκδίδονται για το σκοπό αυτό από τις κυβερνήσεις των κρατών ΕΖΕΣ, με κοινή συμφωνία, και εκτίθενται στο παράρτημα 5, ή από την Επιτροπή των Ευρωπαϊκών Κοινοτήτων.

3. Περισσότερες από μία συμμετέχουσες επιχειρήσεις μπορούν να υποβάλουν αίτηση ή κοινοποίηση με ένα μόνον έντυπο.

4. Οι αιτήσεις και οι κοινοποιήσεις πρέπει να περιλαμβάνουν τις πληροφορίες που ζητούνται στο έντυπο.

5. Οι αιτήσεις ή οι κοινοποιήσεις και τα δικαιολογητικά υποβάλλονται στην Εποπτεύουσα Αρχή ΕΖΕΣ σε εννέα αντίγραφα.

6. Τα δικαιολογητικά υποβάλλονται είτε στο πρωτότυπο είτε σε αντίγραφα. Τα αντίγραφα πρέπει να είναι επικυρωμένα ως ακριβή αντίγραφα του πρωτοτύπου.

7. Οι αιτήσεις και οι κοινοποιήσεις συντάσσονται σε μία από τις επίσημες γλώσσες των κρατών ΕΖΕΣ ή της Ευρωπαϊκής Κοινότητας. Τα δικαιολογητικά υποβάλλονται στη γλώσσα του πρωτοτύπου. Όταν η γλώσσα του πρωτοτύπου δεν είναι μία από τις επίσημες γλώσσες, επισυνάπτεται μετάφραση σε μία από τις γλώσσες αυτές.

Άρθρο 4

Ειδικές διατάξεις

Η Εποπτεύουσα Αρχή ΕΖΕΣ μπορεί να υποβάλει στις κυβερνήσεις των κρατών ΕΖΕΣ, σύμφωνα με τις διατάξεις του άρθρου 49 της παρούσας συμφωνίας, προτάσεις σχετικά με τα έντυπα και με τις συμπληρωματικές σημειώσεις.

ΚΕΦΑΛΑΙΟ VIII Σχετικά με τις ακροάσεις που προβλέπονται στο άρθρο 26 παράγραφος 1 του κεφαλαίου VI

Άρθρο 1

Πριν λάβει τη γνώμη της συμβουλευτικής επιτροπής για θέματα ανταγωνισμού στον τομέα των μεταφορών, η Εποπτεύουσα Αρχή ΕΖΕΣ διεξάγει ακροάσεις κατ' εφαρμογή του άρθρου 26 παράγραφος 1 του κεφαλαίου VI.

Άρθρο 2

1. Η Εποπτεύουσα Αρχή ΕΖΕΣ γνωστοποιεί εγγράφως στις επιχειρήσεις και ενώσεις επιχειρήσεων τις αιτιάσεις που διατυπώθηκαν εναντίον τους. Η γνωστοποίηση απευθύνεται σε καθεμία από αυτές ή στον κοινό αντιπρόσωπο που έχουν ορίσει.

2. Η Εποπτεύουσα Αρχή ΕΖΕΣ μπορεί να πληροφορήσει τους ενδιαφερόμενους με δημοσίευση στο τμήμα ΕΟΧ της Επίσημης Εφημερίδας των Ευρωπαϊκών Κοινοτήτων, εάν οι περιστάσεις της υπόθεσης το δικαιολογούν και ιδιαίτερα εάν η γνωστοποίηση πρέπει να γίνει σε μεγάλο αριθμό επιχειρήσεων, οι οποίες δεν έχουν ορίσει κοινό αντιπρόσωπο. Η δημοσίευση λαμβάνει υπόψη το έννομο συμφέρον των επιχειρήσεων για την προστασία του επιχειρηματικού τους απορρήτου.

3. Πρόστιμο ή χρηματική ποινή μπορεί να επιβληθεί σε επιχείρηση ή ένωση επιχειρήσεων μόνο στην περίπτωση που η γνωστοποίηση των αιτιάσεων πραγματοποιήθηκε με τον τρόπο που προβλέπεται στην παράγραφο 1.

4. Η Εποπτεύουσα Αρχή ΕΖΕΣ, με την γνωστοποίηση των αιτιάσεων, ορίζει προθεσμία εντός της οποίας οι επιχειρήσεις και ενώσεις επιχειρήσεων μπορούν να διατυπώνουν στην Εποπτεύουσα Αρχή ΕΖΕΣ τις απόψεις τους.

Άρθρο 3

1. Οι επιχειρήσεις και ενώσεις επιχειρήσεων διατυπώνουν εγγράφως τις απόψεις τους σχετικά με τις αιτιάσεις που διατυπώθηκαν εναντίον τους εντός της καθορισμένης προθεσμίας.

2. Στις έγγραφες παρατηρήσεις τους μπορούν να αναπτύσσουν κάθε ζήτημα που σχετίζεται με την υπεράσπισή τους.

3. Οι επιχειρήσεις και ενώσεις επιχειρήσεων μπορούν επίσης να επισυνάπτουν κάθε σχετικό έγγραφο προς απόδειξη των πραγματικών περιστατικών που επικαλούνται, καθώς και να προτείνουν στην Εποπτεύουσα Αρχή ΕΖΕΣ να προβεί στην ακρόαση προσώπων που ενδέχεται να επιβεβαιώσουν τα περιστατικά αυτά.

Άρθρο 4

Η Εποπτεύουσα Αρχή ΕΖΕΣ επιλαμβάνεται, στην απόφασή της, μόνο των αιτιάσεων ως προς τις οποίες δόθηκε η δυνατότητα στις ενδιαφερόμενες επιχειρήσεις και ενώσεις επιχειρήσεων να διατυπώσουν τις απόψεις τους.

Άρθρο 5

Στην περίπτωση που φυσικά ή νομικά πρόσωπα που αποδεικνύουν εύλογο συμφέρον ζητούν ακρόαση κατ' εφαρμογή του άρθρου 26 παράγραφος 2 του κεφαλαίου ΩΙ, η Εποπτεύουσα Αρχή ΕΖΕΣ τους δίνει τη δυνατότητα να διατυπώσουν εγγράφως τις απόψεις τους εντός προθεσμίας που καθορίζει.

Άρθρο 6

Εάν η Εποπτεύουσα Αρχή ΕΖΕΣ, κατά την εξέταση καταγγελίας που έχει υποβληθεί κατ' εφαρμογή του άρθρου 10 παράγραφος 2 του κεφαλαίου ΩΙ, εκτιμήσει ότι τα στοιχεία που έχει στη διάθεσή της δεν είναι επαρκή ώστε να δικαιολογήσουν περαιτέρω ενέργειες της ως προς την καταγγελία, ενημερώνει τους καταγγέλλοντες σχετικά με τους λόγους της και ορίζει προθεσμία για την υποβολή ενδεχομένως περαιτέρω γραπτών παρατηρήσεών τους.

Άρθρο 7

1. Η Εποπτεύουσα Αρχή ΕΖΕΣ παρέχει στα πρόσωπα που έχουν διατυπώσει σχετικό αίτημα στις γραπτές τους παρατηρήσεις, τη δυνατότητα να αναπτύξουν προφορικά τα επιχειρήματά τους, εφόσον αποδεικνύουν εύλογο συμφέρον ή η Εποπτεύουσα Αρχή ΕΖΕΣ προτίθεται να τους επιβάλει πρόστιμο ή χρηματική ποινή.

2. Η Εποπτεύουσα Αρχή ΕΖΕΣ μπορεί επίσης να δώσει σε κάθε άλλο πρόσωπο τη δυνατότητα να αναπτύξει προφορικά τις απόψεις του.

Άρθρο 8

1. Η Εποπτεύουσα Αρχή ΕΖΕΣ καλεί τα πρόσωπα με τα οποία πρόκειται να διενεργηθεί ακρόαση καθορίζοντας τη σχετική προς τούτο ημερομηνία.

2. Η Εποπτεύουσα Αρχή ΕΖΕΣ διαβιβάζει αμελλητί αντίγραφο των κλήσεων στις αρμόδιες αρχές των κρατών της ΕΖΕΣ, οι οποίες μπορούν να διορίσουν υπάλληλο για να συμμετάσχει στην ακρόαση. Η Εποπτεύουσα Αρχή ΕΖΕΣ καλεί επίσης την Επιτροπή των Ευρωπαϊκών Κοινοτήτων, προκειμένου να εκπροσωπηθεί στην ακρόαση. Η πρόσκληση απευθύνεται και στα κράτη μέλη της Κοινότητας.

Άρθρο 9

1. Οι ακροάσεις διευθύνονται από τα πρόσωπα που διορίζει η Εποπτεύουσα Αρχή ΕΖΕΣ για το σκοπό αυτό.

2. Τα κληθέντα πρόσωπα παρίστανται είτε αυτοπροσώπως είτε εκπροσωπούνται από τους νόμιμους αντιπροσώπους τους ή τα πρόσωπα που ορίζονται από το καταστατικό τους. Οι επιχειρήσεις και ενώσεις επιχειρήσεων μπορούν επίσης να εκπροσωπούνται από δεόντως εξουσιοδοτημένο αντιπρόσωπο που επιλέγεται από το μόνιμο προσωπικό τους.

Τα πρόσωπα με τα οποία διενεργείται η ακρόαση μπορούν να παρίστανται με δικηγόρους ή νομικούς συμβούλους που έχουν το δικαίωμα παράστασης ενώπιον του Δικαστηρίου ΕΖΕΣ, ή από πρόσωπα που έχουν ανάλογα προσόντα.

3. Οι ακροάσεις δεν είναι δημόσιες. Η ακρόαση των προσώπων γίνεται είτε χωριστά είτε παρουσία και άλλων κληθέντων προσώπων. Στη δεύτερη περίπτωση, λαμβάνεται υπόψη το έννομο συμφέρον των επιχειρήσεων για την προστασία του επιχειρηματικού τους απορρήτου.

4. Το ουσιώδες περιεχόμενο των δηλώσεων κάθε προσώπου με το οποίο διενεργήθηκε ακρόαση καταχωρείται σε πρακτικά, τα οποία διαβάζονται και εγκρίνονται από αυτό.

Άρθρο 10

Με την επιφύλαξη του άρθρου 2 παράγραφος 2, οι ανακοινώσεις και οι κλήσεις της Εποπτεύουσας Αρχής ΕΖΕΣ αποστέλλονται στους παραλήπτες με συστημένη επιστολή και απόδειξη παραλαβής ή επιδίδονται σε αυτούς με σχετική απόδειξη.

Άρθρο 11

1. Κατά τον καθορισμό των προθεσμιών που προβλέπονται στα άρθρα 2, 5 και 6, η Εποπτεύουσα Αρχή ΕΖΕΣ λαμβάνει υπόψη της το χρόνο που απαιτείται για τη σύνταξη των παρατηρήσεων, καθώς και τον επείγοντα χαρακτήρα της υπόθεσης. Η προθεσμία δεν μπορεί να είναι μικρότερη από δύο εβδομάδες και μπορεί να παραταθεί.

2. Οι προθεσμίες αρχίζουν από την επομένη της ημέρας παραλαβής ή επίδοσης της ανακοίνωσης.

3. Οι γραπτές παρατηρήσεις πρέπει να περιέρχονται στην Εποπτεύουσα Αρχή ΕΖΕΣ ή να αποστέλλονται με συστημένη επιστολή πριν από τη λήξη της προθεσμίας. Όταν η προθεσμία λήγει ημέρα Κυριακή ή ημέρα επίσημης αργίας, παρατείνεται μέχρι το τέλος της επόμενης εργάσιμης ημέρας. Για τον υπολογισμό της παράτασης, οι επίσημες αργίες είναι, στις περιπτώσεις που λαμβάνεται υπόψη η ημέρομηνία παραλαβής των γραπτών παρατηρήσεων, εκείνες που παρατίθενται στο παράρτημα 2 του παρόντος πρωτοκόλλου, και στις περιπτώσεις που λαμβάνεται υπόψη η ημερομηνία αποστολής, εκείνες που καθορίζονται από το δίκαιο της χώρας αποστολής.

ΚΕΦΑΛΑΙΟ ΙΧ Κανόνες για την εφαρμογή των άρθρων 53 και 54 της συμφωνίας ΕΟΧ στις θαλάσσιες μεταφορές

Εξαιτίας της διάσπασης του κειμένου του κανονισμού (ΕΟΚ) αριθ. 4056/86) στο παράρτημα XIV της συμφωνίας ΕΟΧ (ουσιαστικές διατάξεις) και στο παρόν κεφάλαιο (διαδικαστικές διατάξεις), το κείμενο, όπως προσαρμόστηκε στο τμήμα Ι, άρθρα 1 έως 9 βρίσκεται στην πράξη που αναφέρεται στο σημείο 11 του παραρτήματος XIV του κανονισμού (ΕΟΚ) αριθ. 4056/86. Η Εποπτεύουσα Αρχή ΕΖΕΣ αποφασίζει στις περιπτώσεις αυτές σύμφωνα με τις διατάξεις του άρθρου 56 της συμφωνίας ΕΟΧ και ιδιαίτερα της παραγράφου 1 στοιχεία α) και β) και της παραγράφου 3.

Τμήμα Ι

Άρθρο 1 έως 9

(δεν υπάρχει κείμενο)

Τμήμα ΙΙ Διαδικαστικοί κανόνες

Άρθρο 10

Διαδικασίες που κινούνται από την Εποπτεύουσα Αρχή ΕΖΕΣ κατόπιν καταγγελίας ή αυτεπάγγελτα

Η Εποπτεύουσα Αρχή ΕΖΕΣ κινεί τις διαδικασίες για την παύση κάθε παράβασης των διατάξεων του άρθρου 53 παράγραφος 1 ή του άρθρου 54 της συμφωνίας ΕΟΧ, καθώς και τη διαδικασία για την εφαρμογή του άρθρου 7 της πράξης που αναφέρεται στο σημείο 11 του παραρτήματος XIV της συμφωνίας ΕΟΧ (κανονισμός (ΕΟΚ) αριθ. 4056/86) κατόπιν καταγγελίας ή αυτεπάγγελτα.

Καταγγελίες δικαιούνται να υποβάλουν:

α) τα κράτη της ΕΖΕΣ 7

β) φυσικά ή νομικά πρόσωπα που επικαλούνται έννομο συμφέρον.

Άρθρο 11

Αποτέλεσμα των διαδικασιών που κινούνται από την Εποπτεύουσα Αρχή ΕΖΕΣ κατόπιν καταγγελίας ή αυτεπάγγελτα

1. Εάν η Εποπτεύουσα Αρχή ΕΖΕΣ διαπιστώσει παράβαση του αρθρου 53 παράγραφος 1 ή του άρθρου 54 της συμφωνίας ΕΟΧ μπορεί να διατάξει, με απόφασή της, τις επιχειρήσεις ή ενώσεις επιχειρήσεων να παύσουν την διαπιστωθείσα παράβαση.

Με την επιφύλαξη των λοιπών διατάξεων του παρόντος κεφαλαίου ή της πράξης που αναφέρεται στο σημείο 11 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 4056/84], η Εποπτεύουσα Αρχή ΕΖΕΣ μπορεί, πριν λάβει την απόφαση βάσει του προηγούμενου εδαφίου, να απευθύνει στις ενδιαφερόμενες επιχειρήσεις ή ενώσεις επιχειρήσεων συστάσεις για την παύση της παράβασης.

2. Η παράγραφος 1 εφαρμόζεται επίσης στις περιπτώσεις του άρθρου 7 της παραπάνω πράξης.

3. Εάν η Εποπτεύουσα Αρχή ΕΖΕΣ, ενεργώντας μετά από καταγγελία, καταλήξει στο συμπέρασμα ότι, βάσει των αποδεικτικών στοιχείων που έχει στην κατοχή της, δεν συντρέχουν λόγοι να παρέμβει κατ' εφαρμογή του άρθρου 53 παράγραφος 1 ή του άρθρου 54 της συμφωνίας ΕΟΧ ή κατ' εφαρμογή του άρθρου 7 της παραπάνω πράξης ως προς μια συμφωνία, απόφαση ή εναρμονισμένη πρακτική, εκδίδει απόφαση με την οποία απορρίπτει την καταγγελία ως αβάσιμη.

4. Εάν η Εποπτεύουσα Αρχή ΕΖΕΣ, ενεργώντας κατόπιν καταγγελίας ή αυτεπάγγελτα, καταλήξει στο συμπέρασμα ότι μία συμφωνία, απόφαση ή εναρμονισμένη πρακτική πληροί τους όρους των διατάξεων του άρθρου 53 παράγραφοι 1 και 3, εκδίδει απόφαση περί εφαρμογής του άρθρου 53 παράγραφος 3. Η απόφαση ορίζει την ημερομηνία από την οποία παράγει τα αποτελέσματά της. Η ημερομηνία αυτή μπορεί να είναι προγενέστερη από την ημερομηνία της απόφασης.

Άρθρο 12

Εφαρμογή του άρθρου 53 παράγραφος 3 της συμφωνίας ΕΟΧ - Διαδικασία αντιρρήσεων

1. Επιχειρήσεις και ενώσεις επιχειρήσεων που επιθυμούν να επικαλεσθούν την εφαρμογή του άρθρου 53 παράγραφος 3 της συμφωνίας ΕΟΧ ως προς συμφωνίες, αποφάσεις και εναρμονισμένες πρακτικές που εμπίπτουν στο πεδίο εφαρμογής του άρθρου 53 παράγραφος 1 και στις οποίες συμμετέχουν μπορούν, με την επιφύλαξη του άρθρου 11 του πρωτοκόλλου 23 της συμφωνίας ΕΟΧ, να υποβάλουν αίτηση στην Εποπτεύουσα Αρχή ΕΖΕΣ.

2. Εάν η Εποπτεύουσα Αρχή ΕΖΕΣ κρίνει μια αίτηση παραδεκτή, έχει στην κατοχή της όλα τα διαθέσιμα αποδεικτικά στοιχεία και υπό την προϋπόθεση ότι δεν έχει κινηθεί καμία διαδικασία δυνάμει του άρθρου 10 ως προς την εν λόγω συμφωνία, απόφαση ή εναρμονισμένη πρακτική, δημοσιεύει το συντομότερο δυνατό στο τμήμα ΕΟΧ της Επίσημης Εφημερίδας των Ευρωπαϊκών Κοινοτήτων περίληψη της αίτησης και καλεί όλους τους ενδιαφερόμενους τρίτους να διατυπώσουν εντός τριάντα ημερών τις παρατηρήσεις τους στην Εποπτεύουσα Αρχή ΕΖΕΣ. Κατά τις δημοσιεύσεις λαμβάνεται υπόψη το έννομο συμφέρον των επιχειρήσεων για την προστασία του επιχειρηματικού τους απορρήτου.

3. Εάν η Εποπτεύουσα Αρχή ΕΖΕΣ δεν ανακοινώσει στις αιτούσες επιχειρήσεις ή ενώσεις επιχειρήσεων εντός ενενήντα ημερών από τη δημοσίευση στο τμήμα ΕΟΧ της Επίσημης Εφημερίδας των Ευρωπαϊκών Κοινοτήτων ότι υπάρχουν σοβαρές αμφιβολίες ως προς τη δυνατότητα εφαρμογής του άρθρου 53 παράγραφος 3, η συμφωνία, απόφαση ή εναρμονισμένη πρακτική, όπως περιγράφεται στην αίτηση, θεωρείται ότι εξαιρείται από την απαγόρευση για το παρελθόν χρονικό διάστημα και για διάστημα τριών κατ' ανώτατο όριο ετών από τη δημοσίευση της αίτησης στο τμήμα ΕΟΧ της Επίσημης Εφημερίδας των Ευρωπαϊκών Κοινοτήτων.

Εάν, μετά την πάροδο των ενενήντα ημερών, αλλά πριν τη λήξη της προθεσμίας των 3 ετών, η Εποπτεύουσα Αρχή ΕΖΕΣ διαπιστώσει ότι δεν πληρούνται οι προϋποθέσεις εφαρμογής του άρθρου 53 παράγραφος 3, εκδίδει απόφαση περί εφαρμογής της απαγόρευσης του άρθρου 53 παράγραφος 1. Η απόφαση αυτή μπορεί να έχει αναδρομική ισχύ όταν οι ενδιαφερόμενοι έχουν δώσει ανακριβείς πληροφορίες ή κάνουν κατάχρηση της απαλλαγής από την εφαρμογή των διατάξεων του άρθρου 53 παράγραφος 1.

4. Η Εποπτεύουσα Αρχή ΕΖΕΣ μπορεί να απευθύνει στις αιτούσες επιχειρήσεις ή ενώσεις επιχειρήσεων την ανακοίνωση που αναφέρεται στο πρώτο εδάφιο της παραγράφου 3 και είναι υποχρεωμένη να προβεί στην ανακοίνωση αυτή ύστερα από αίτηση κράτους της ΕΖΕΣ που υποβάλλεται εντός σαράντα πέντε ημερών από τη διαβίβαση στο κράτος αυτό της αίτησης σύμφωνα με το άρθρο 15 παράγραφος 2. Η αίτηση αυτή πρέπει να αιτιολογείται με επιχειρήματα βασιζόμενα στους περί ανταγωνισμού κανόνες της συμφωνίας ΕΟΧ.

Εάν η Εποπτεύουσα Αρχή ΕΖΕΣ διαπιστώσει ότι πληρούνται οι όροι του άρθρου 53 παράγραφοι 1 και 3, εκδίδει απόφαση εφαρμογής του άρθρου 53 παράγραφος 3. Η απόφαση ορίζει την ημερομηνία από την οποία παράγει αποτελέσματα. Η ημερομηνία αυτή μπορεί να είναι προγενέστερη της ημερομηνίας υποβολής της αίτησης.

Άρθρο 13

Διάρκεια ισχύος και ανάκληση των αποφάσεων εφαρμογής του άρθρου 53 παράγραφος 3 της συμφωνίας ΕΟΧ

1. Οι αποφάσεις εφαρμογής του άρθρου 53 παράγραφος 3 που λαμβάνονται κατ' εφαρμογή του άρθρου 11 παράγραφος 4 ή του άρθρου 12 παράγραφος 4 δεύτερο εδαφιο, ορίζουν το χρονικό διάστημα ισχύος τους. Κατά κανόνα το διάστημα αυτό δεν είναι μικρότερο από έξι έτη. Η απόφαση μπορεί να συνοδεύεται από όρους και υποχρεώσεις.

2. Η απόφαση μπορεί να ανανεώνεται εάν εξακολουθούν να πληρούνται οι προϋποθέσεις εφαρμογής του άρθρου 53 παράγραφος 3.

3. Η Εποπτεύουσα Αρχή ΕΖΕΣ μπορεί να ανακαλεί ή τροποποιεί την απόφασή της ή να απαγορεύει συγκεκριμένες ενέργειες στους ενδιαφερομένους:

α) εάν σημειωθεί μεταβολή ορισμένων πραγματικών περιστατικών, τα οποία ήταν ουσιώδους σημασίας για τη λήψη της απόφασης 7

β) εάν οι ενδιαφερόμενοι παραβούν υποχρέωση που τους επιβλήθηκε με την απόφαση 7

γ) εάν η απόφαση βασίζεται σε ανακριβείς πληροφορίες ή προκλήθηκε με δόλο 7

δ) εάν οι ενδιαφερόμενοι κάνουν κατάχρηση της χορηγηθείσας με την απόφαση απαλλαγής από την εφαρμογή των διατάξεων του άρθρου 53 παράγραφος 1.

Στις περιπτώσεις των στοιχείων β), γ) ή δ), η ανάκληση της απόφασης μπορεί να έχει αναδρομική ισχύ.

Άρθρο 14

Αρμοδιότητες

Με την επιφύλαξη του ελέγχου της απόφασής της από το Δικαστήριο ΕΖΕΣ σύμφωνα με το άρθρο 108 παράγραφος 2 της αυμφωνίας ΕΟΧ και των σχετικών διατάξεων της παρούσας συμφωνίας, η Εποπτεύουσα Αρχή ΕΖΕΣ έχει, υπό τους όρους που προβλέπονται στο άρθρο 56 της συμφωνίας ΕΟΧ, την αποκλειστική αρμοδιότητα:

- να επιβάλει υποχρεώσεις κατ' εφαρμογή του άρθρου 7 της πράξης που αναφέρεται στο σημείο 11 του παραρτήματος XIV της συμφωνίας ΕΟΧ [κανονισμός (ΕΟΚ) αριθ. 4056/86],

- να εκδίδει αποφάσεις κατ' εφαρμογή του άρθρου 53 παράγραφος 3 της συμφωνίας ΕΟΧ.

Οι αρχές των κρατών ΕΖΕΣ παραμένουν αρμόδιες να αποφασίζουν σε κάθε υπόθεση αν πληρούνται οι προϋποθέσεις του άρθρου 53 παράγραφος 1 και του άρθρου 54, μέχρις ότου η Εποπτεύουσα Αρχή ΕΖΕΣ κινήσει διαδικασία για την έκδοση απόφασης στη σχετική υπόθεση ή απευθύνει την ανακοίνωση που προβλέπεται στο άρθρο 12 παράγραφος 3 πρώτο εδάφιο.

Άρθρο 15

Σχέση με τις αρχές των κρατών της ΕΖΕΣ

1. Η Εποπτεύουσα Αρχή ΕΖΕΣ διεξάγει τις διαδικασίες που προβλέπονται στο παρόν κεφάλαιο σε στενή και συνεχή σύνδεση με τις αρμόδιες αρχές των κρατών της ΕΖΕΣ, οι οποίες έχουν το δικαίωμα να εκφράζουν τις απόψεις τους σχετικά.

2. Η Εποπτεύουσα Αρχή ΕΖΕΣ διαβιβάζει αμελλητί στις αρμόδιες αρχές των κρατών της ΕΖΕΣ αντίγραφα των καταγγελιών και των αιτήσεων, καθώς και των σπουδαιότερων εγγράφων τα οποία της απευθύνονται ή απευθύνει η ίδια στο πλαίσιο των διαδικασιών αυτών.

Η Εποπτεύουσα Αρχή ΕΖΕΣ διαβιβάζει αμελλητί στις αρμόδιες αρχές των κρατών της ΕΖΕΣ αντίγραφο των κοινοποιήσεων, των καταγγελιών, καθώς και πληροφορίες σχετικά με την αυτεπάγγελτη κίνηση διαδικασιών που λαμβάνει από την Επιτροπή των Ευρωπαϊκών Κοινοτήτων, κατ' εφαρμογή των άρθρων 2 και 10 του πρωτοκόλλου 23 της συμφωνίας ΕΟΧ.

Η Εποπτεύουσα Αρχή ΕΖΕΣ διαβιβάζει αμελλητί στις αρμόδιες αρχές των κρατών ΕΖΕΣ αντίγραφα των εγγράφων που λαμβάνει από την Επιτροπή, κατ' εφαρμογή του άρθρου 7 του πρωτοκόλλου 23 της συμφωνίας ΕΟΧ.

3. Πριν από τη λήψη απόφασης κατά τη διαδικασία του άρθρου 10 ή κατ' εφαρμογή του άρθρου 12 παράγραφος 3 δεύτερο εδάφιο ή της παραγράφου 4 δεύτερο εδάφιο του ίδιου άρθρου, ζητείται η γνώμη μιας συμβουλευτικής επιτροπής για θέματα ανταγωνισμού στον τομέα των θαλάσσιων μεταφορών. Η γνώμη αυτής της συμβουλευτικής επιτροπής ζητείται επίσης πριν από την πρόταση που αναφέρεται στο άρθρο 26.

4. Η συμβουλευτική επιτροπή αποτελείται από υπαλλήλους αρμόδιους στον τομέα των θαλάσσιων μεταφορών και στον τομέα των συμπράξεων και δεσποζουσών θέσεων. Κάθε κράτος της ΕΖΕΣ ορίζει δύο υπαλλήλους που το εκπροσωπούν, ο καθένας από τους οποίους, σε περίπτωση κωλύματος, μπορεί να αντικαθίσταται από άλλον υπάλληλο.

Η Επιτροπή των Ευρωπαϊκών Κοινοτήτων και τα κράτη μέλη της Κοινότητας δικαιούνται να παρίστανται κατά τη συνεδρίαση της συμβουλευτικής επιτροπής και να εκφράζουν τις απόψεις τους. Οι εκπρόσωποί τους, όμως, δεν έχουν δικαίωμα ψήφου.

5. Οι διαβουλεύσεις γίνονται σε κοινή συνεδρίαση που συγκαλείται από την Εποπτεύουσα Αρχή ΕΖΕΣ το ενωρίτερο 14 ημέρες μετά την αποστολή της σχετικής πρόσκλησης. Η πρόσκληση συνοδεύεται από συνοπτική έκθεση της υπόθεσης, στην οποία αναφέρονται τα σπουδαιότερα έγγραφα, καθώς και από ένα προσχέδιο απόφασης για κάθε υπόθεση που πρόκειται να εξετασθεί.

Ενόψει της συμμετοχής που προβλέπεται στο δεύτερο εδάφιο της παραγράφου 4, η Επιτροπή των Ευρωπαϊκών Κοινοτήτων λαμβάνει πρόσκληση για τη συνεδρίαση καθώς και τις σχετικές πληροφορίες που προβλέπονται στο άρθρο 6 του πρωτοκόλλου 23 της συμφωνίας ΕΟΧ.

6. Η συμβουλευτική επιτροπή μπορεί να γνωμοδοτήσει ακόμα και αν ορισμένα από τα μέλη της ή οι αναπληρωτές τους απουσιάζουν. Το αποτέλεσμα των διαβουλεύσεων καταγράφεται σε συνοπτική έκθεση, η οποία επισυνάπτεται στο σχέδιο της απόφασης. Η έκθεση αυτή δεν δημοσιεύεται.

Άρθρο 16

Αιτήσεις για την παροχή πληροφοριών

1. Κατά την εκπλήρωση των καθηκόντων που της ανατίθενται δυνάμει των άρθρων 55 και 58 της συμφωνίας ΕΟΧ, από τις διατάξεις του πρωτοκόλλου 23 και του παραρτήματος XIV της συμφωνίας ΕΟΧ ή τις διατάξεις του παρόντος κεφαλαίου, η Εποπτεύουσα Επιτροπή ΕΖΕΣ μπορεί να συλλέγει όλες τις απαραίτητες πληροφορίες από τις κυβερνήσεις και τις αρμόδιες αρχές των κρατών της ΕΖΕΣ, καθώς και από επιχειρήσεις και ενώσεις επιχειρήσεων.

2. Όταν η Εποπτεύουσα Αρχή ΕΖΕΣ απευθύνει αίτηση για παροχή πληροφοριών σε επιχείρηση ή ένωση επιχειρήσεων, κοινοποιεί ταυτόχρονα αντίγραφο της αίτησης στην αρμόδια αρχή του κράτους της ΕΖΕΣ στο έδαφος του οποίου βρίσκεται η έδρα της επιχείρησης ή της ένωσης επιχειρήσεων.

3. Στην αίτησή της, η Εποπτεύουσα Αρχή ΕΖΕΣ αναφέρει τη νομική βάση και τον σκοπό της αίτησης, καθώς και τις κυρώσεις που προβλέπονται στο άρθρο 19 παράγραφος 1 στοιχείο β) για την παροχή ανακριβών πληροφοριών.

4. Οι ιδιοκτήτες των επιχειρήσεων ή οι εκπρόσωποί τους και, στην περίπτωση νομικών προσώπων, εταιρειών ή ενώσεων χωρίς νομική προσωπικότητα, τα πρόσωπα τα οποία τα εκπροσωπούν σύμφωνα με το νόμο ή με το καταστατικό τους, υποχρεούνται να παράσχουν τις αιτούμενες πληροφορίες.

5. Όταν μία επιχείρηση ή ένωση επιχειρήσεων δεν παρέχει τις αιτούμενες πληροφορίες εντός της προθεσμίας που καθόρισε η Εποπτεύουσα Αρχή ΕΖΕΣ, ή παρέχει ελλιπείς πληροφορίες, η Εποπτεύουσα Αρχή ΕΖΕΣ διατάσσει με απόφασή της την παροχή των πληροφοριών. Η απόφαση ορίζει ακριβώς τις αιτούμενες πληροφορίες και εύλογη προθεσμία εντός της οποίας πρέπει αυτές να παρασχεθούν, και αναφέρει τις κυρώσεις που προβλέπονται από το άρθρο 19 παράγραφος 1 στοιχείο β) και το άρθρο 20 παράγραφος 1 στοιχείο γ), καθώς και το δικαίωμα προσφυγής στο Δικαστήριο ΕΖΕΣ κατά της απόφασης σύμφωνα με το άρθρο 108 παράγραφος 2 της συμφωνίας ΕΟΧ και τις σχετικές διατάξεις της παρούσας συμφωνίας, και ιδιαίτερα του άρθρου 36.

6. Η Εποπτεύουσα Αρχή ΕΖΕΣ κοινοποιεί ταυτόχρονα αντίγραφο της απόφασής της στην αρμόδια αρχή του κράτους της ΕΖΕΣ στο έδαφος του οποίου βρίσκεται η έδρα της επιχείρησης ή της ένωσης επιχειρήσεων.

Άρθρο 17

Έλεγχοι από τις αρχές των κρατών της ΕΖΕΣ

1. Ύστερα από αίτηση της Εποπτεύουσας Αρχής ΕΖΕΣ, οι αρμόδιες αρχές των κρατών ΕΖΕΣ διεξάγουν τους ελέγχους που η Εποπτεύουσα Αρχή ΕΖΕΣ κρίνει αναγκαίους βάσει του άρθρου 18 παράγραφος 1, ή τους οποίους διέταξε με απόφαση κατ' εφαρμογή του άρθρου 18 παράγραφος 3. Οι υπάλληλοι των αρμοδίων αρχών των κρατών της ΕΖΕΣ που είναι επιφορτισμένοι με τη διεξαγωγή των ελέγχων αυτών ασκούν τα καθήκοντά τους επιδεικνύοντας έγγραφη εντολή της αρμόδιας αρχής του κράτους της ΕΖΕΣ στο έδαφος του οποίου πρέπει να πραγματοποιηθεί ο έλεγχος. Στην εντολή ορίζεται το αντικείμενο και ο σκοπός του ελέγχου.

2. Οι υπάλληλοι της Εποπτεύουσας Αρχής ΕΖΕΣ μπορούν, εφόσον το ζητήσει η Εποπτεύουσα Αρχή ΕΖΕΣ ή η αρμόδια αρχή του κράτους της ΕΖΕΣ στο έδαφος του οποίου πρέπει να πραγματοποιηθεί ο έλεγχος, να παράσχουν τη συνδρομή τους στους υπαλλήλους της αρχής αυτής κατά την εκπλήρωση των καθηκόντων τους.

Άρθρο 18

Ελεγκτικές εξουσίες της Εποπτεύουσας Αρχής ΕΖΕΣ

1. Κατά την εκπλήρωση των καθηκόντων που της ανατίθενται δυνάμει των άρθρων 55 και 58 της συμφωνίας ΕΟΧ, των διατάξεων του πρωτοκόλλου 23 και του παραρτήματος XIV της συμφωνίας ΕΟΧ ή δυνάμει των διατάξεων του παρόντος κεφαλαίου, η Εποπτεύουσα Αρχή ΕΖΕΣ μπορεί να διεξάγει όλους τους αναγκαίους ελέγχους σε επιχειρήσεις και ενώσεις επιχειρήσεων στο έδαφος ενός κράτους της ΕΖΕΣ.

Για το σκοπό αυτό οι εντεταλμένοι υπάλληλοι της Εποπτεύουσας Αρχής ΕΖΕΣ έχουν την εξουσία:

α) να ελέγχουν τα βιβλία και άλλα επαγγελματικά έγγραφα 7

β) να λαμβάνουν αντίγραφα ή αποσπάσματα των βιβλίων και των επαγγελματικών εγγράφων 7

γ) να ζητούν επιτόπου προφορικές διευκρινίσεις 7

δ) να εισέρχονται σε όλες τις εγκαταστάσεις, τους χώρους και οχήματα των επιχειρήσεων.

2. Οι εντεταλμένοι για τον έλεγχο υπάλληλοι της Εποπτεύουσας Αρχής ΕΖΕΣ ασκούν τα καθήκοντά τους επιδεικνύοντας έγγραφη εντολή ελέγχου, στην οποία ορίζεται το αντικείμενο και ο σκοπός του ελέγχου, καθώς και οι κυρώσεις που προβλέπονται στο άρθρο 19 παράγραφος 1 στοιχείο γ) για την περίπτωση όπου η επίδειξη των βιβλίων ή των άλλων αιτούμενων επαγγελματικών εγγράφων γίνει